PPPDK bakal rancakkan aktiviti perdagangan Malaysia, Maldives - Ahmad Maslan

KUALA LUMPUR, 24 Mei- Perjanjian Penghapusan Cukai Dua Kali Mengenai Cukai Atas Pendapatan Dan Pencegahan Pelarian Dan Pengelakan Cukai (PPPDK) bakal merancakkan lagi aktiviti perdagangan antara Malaysia dan Maldives.Ke arah itu, Timbalan Menteri Kewangan, Datuk Seri Ahmad Maslan menggalakkan lebih banyak syarikat tempatan mengembangkan perniagaan ke Maldives, mengambil kira peluang yang ditawarkan.Trend dagangan bersama negara itu turut mencatat peningkatan positif pada 2022 dan mencecah RM1.01 bilion, melonjak sebanyak 100.2%."Kita harap banyak syarikat tempatan akan melabur ke Maldives yang mempunyai sekurang-kurangnya 1,200 pulau dengan 160 daripadanya memiliki resort."Malaysia juga mengalu-alukan syarikat Maldives untuk meraih manfaat daripada penerokaan pelaburan dalam bidang seperti pembuatan makanan dan produk barangan laris,” katanya semasa majlis permeteraian PPPDK di Parlimen hari ini.PPPDK meliputi hak penentuan mengenakan cukai dan pengurangan kadar cukai pegangan ke atas pendapatan tertentu seperti dividen, faedah, royalti dan fi bagi perkhidmatan teknikal berasaskan timbal balas bagi aktiviti ekonomi rentas sempadan.“Dengan perjanjian ini, penduduk kedua-dua negara akan dapat menikmati pengelakan dan penghapusan cukai dua kali daripada pendapatan yang sama,” katanya.Perjanjian itu akan berkuat kuasa sejurus selepas prosedur ratifikasi oleh kedua-dua pihak selesai.


Bekalan gula di Negeri Sembilan cukup, melebihi keperluan

(Muhammad Zahir Mazlan melakukan tinjauan bekalan gula di Jasmine Food Sdn Bhddi Rantau, Negeri Sembilan)

RANTAU, 24 Mei- Kementerian Perdagangan Dalam Negeri dan Kos Sara Hidup (KPDN) Negeri Sembilan menjamin bekalan gula terkawal dan mencukupi bagi keperluan pengguna di negeri itu.

Pengarahnya, Muhammad Zahir Mazlan berkata, bekalan gula daripada dua syarikat pengeluar utama mencapai 735 tan metrik sebulan iaitu melebihi anggaran diperlukan kira-kira 600 tan metrik untuk penggunaan 1.2 juta rakyat di negeri berkenaan."Dengan kadar yang ada sekarang, KPDN Negeri Sembilan memberi jaminan bahawa bekalan gula di negeri ini adalah stabil. Sehingga hari ini, data menunjukkan bekalan yang masuk ke Negeri Sembilan adalah berjumlah 735 tan metrik sebulan, melebihi keperluan 600 tan metrik," katanya kepada pemberita ketika melakukan tinjauan bekalan gula di Jasmine Food Sdn Bhd, di sini.Tambah beliau, setakat semalam, bekalan gula di 11 pemborong utama yang dibekalkan syarikat pengeluar di negeri itu adalah mencukupi.Pihaknya juga telah melakukan 31,054 pemeriksaan sejak awal tahun dan tiada aduan rasmi diterima setakat ini.KPDN Negeri Sembilan juga telah mengadakan perbincangan bersama pemborong utama gula bagi memastikan tidak berlaku kekurangan bekalan gula di pasaran serta menjamin bekalan di Negeri Sembilan sentiasa mencukupi.Dalam pada itu, rata-rata orang awam dan peniaga di negeri tersebut mengakui tidak berdepan dengan kekangan dalam mendapatkan bekalan gula dan berpuas hati dengan harga yang ditetapkan bagi barangan terkawal berkenaan."Bagi saya, stok gula amat mencukupi, dan tiada masalah dari segi harga. Sebab apa, harga yang mampu milik untuk semua," Muhammad Zharfan Mohd Azam, orang awam."Alhamdulillah, stok gula di Negeri Sembilan mencukupi. Senang boleh dapat lah, harga pun mengikut piawaian yang ditetapkan," Ahmad Dandarawi Roslam, orang awam."Setakat ini bagi saya, stok gula di Negeri Sembilan mencukupi je untuk peniaga-peniaga. Saya pun selalu pergi ke kedai dan tidak pernah lagi saya pergi kedai gula tiada stok, selalunya ada saja. Harga pun tidak mahal, masih ikut harga yang ditetapkan," Ahmad Nadzrin Rizal, peniaga.


Jenazah Awang Askandar dijangka tiba di tanah air Jumaat ini

GOMBAK, 24 Mei - Jenazah Pengarah Angkatan Pertahanan Awam (APM) Kedah, Leftenan Kolonel Awang Askandar Ampuan Yaacub dijangka tiba di tanah air, Jumaat ini.Menteri di Jabatan Perdana Menteri (Hal Ehwal Sabah Sarawak dan Menteri Tugas-Tugas Khas), Datuk Armizan Mohd Ali berkata jenazah Allahyarham berjaya dibawa turun menggunakan helikopter ke Base Camp, Everest hari ini pada pukul 9.30 pagi waktu tempatan.

"InsyaAllah selepas proses tertentu di hospital berkaitan di Kathmandu, kita akan menerbangkan jenazah tersebut ke Malaysia dan seterusnya dibawa balik ke Kota Kinabalu, Sabah untuk kita penuhi hasrat ahli keluarga beliau inginkan jenazah Allahyarham dikebumikan di kampung sendiri."InsyaAllah Jumaat ini, jenazah akan sampai ke Kota Kinabalu dan kemungkinan hari sama atau selewatnya Sabtu pengebumian jenazah itu boleh dilakukan di Kampung Benoni, Papar," katanya.Beliau berkata demikian pada sidang media selepas melancarkan Op Ramah di Universiti Islam Antarabangsa Malaysia (UIAM), di sini.Mengulas mengenai isteri dan anak-anak Allahyarham, Armizan berkata pihak Angkatan Pertahanan Awam (APM) telah membawa mereka pulang ke Sabah."Untuk pengetahuan, ahli keluarga beliau, isteri dan anak-anak beliau sebelum ini menetap di Kedah dan semalam APM dan pelbagai pihak telah membantu membawa balik keluarga beliau ke Sabah untuk menantikan ketibaan jenazah," katanya.


Everest: Pencarian Muhammad Hawari diperluas ke Tibet

KUALA LUMPUR, 24 Mei- Operasi pencarian anggota Misi Malaysia Everest 2023 (ME 2023), Muhammad Hawari Hashim yang juga orang kurang upaya (OKU) pendengaran di pergunungan Everest diperluas ke sempadan Tibet.

Setiausaha Bahagian Konsular Kementerian Luar Negara, Datuk Mohammad Ali Selamat berkata, lokasi itu akan meliputi sepanjang laluan yang berada di sempadan kawasan berkenaan."Kedutaan Malaysia di Kathmandu memaklumkan bahawa kawasan pencarian telah ditambah, meliputi kawasan pendakian yang bermula dari kawasan Tibet."Jadi, pihak pengendali di laluan pendakian di Tibet telah maklum untuk turut sama mencari Muhammad Hawarim," katanya dalam sidang media di Parlimen, di sini.Mohammad Ali berkata, misi pencarian akan dilipatgandakan memandangkan operasi pencarian bakal ditamatkan pada 28 Mei, ekoran kawasan pergunungan perlu dikosongkan sebelum 29 Mei atas faktor keselamatan.

Pada Jumaat lalu, Muhammad Hawari dilaporkan hilang ketika turun dari Kem 4 selepas menawan puncak gunung tertinggi di dunia itu, manakala seorang lagi disahkan maut iaitu Pengarah Angkatan Pertahanan Awam (APM) Kedah, Leftenan Kolonel Awang Askandar Ampuan Yaacob.

Artikel berkaitan:Kerajaan salur RM1.48 juta untuk pencarian Muhammad Hawari di EverestJenazah Awang Askandar dijangka tiba di tanah air Jumaat iniInsiden ragut nyawa pendaki negara di Everest satu iktibar


Penagih ugut ibu dengan parang maut ditembak

IPOH, 24 Mei- Seorang penagih dadah maut ditembak selepas bertindak agresif dengan membuat ugutan untuk menetak dan mencederakan ibunya di Hutan Melintang, Perak, semalam.Ketua Polis negeri, Datuk Seri Mohd Yusri Hassan Basri berkata, ketika kejadian kira-kira pukul 10.00 pagi itu, suspek, 44, berada di bawah pengaruh dadah serta mempunyai dua rekod lampau.Pihak polis sebelum itu telah memujuk suspek untuk memberikan kerjasama, namun dia enggan dan telah bertindak agresif dengan mengacukan parang dan gunting kepada mangsa berusia 72 tahun."Suspek meletakkan parang ditengkuk mangsa dan menuntut polis beredar. Bimbang akan keselamatan mangsa, polis sedaya upaya memujuk suspek supaya bertenang, namun dia bertindak memeluk mangsa sambil mengacukan parang dan gunting kepada mangsa."Polis kemudian secara berhati-hati telah memotong pintu jeriji yang dikunci dari dalam oleh suspek, namun menyedari polis berjaya masuk, suspek menolak mangsa sehingga terjatuh dan pengsan serta membaling kipas angin sambil menghayunkan parang kepada anggota polis," katanya dalam satu kenyataan hari ini.Susulan itu, atas faktor keselamatan, polis terpaksa melepaskan satu das tembakan dan terkena bahagian bahu kiri suspek sebelum dia rebah ke lantai serta mangsa berjaya diselamatkan.Suspek kemudian disahkan meninggal dunia oleh pihak perubatan dan bedah siasat dijalankan di Hospital Raja Permaisuri Bainun (HRPB) Ipoh.Siasatan lanjut masih dijalankan dan kes disiasat di bawah Seksyen 307 Kanun Keseksaan (cubaan bunuh) serta mati mengejut (SDR).


Tingkat peranan PEDi sebagai pusat pemangkin ekonomi digital - Fahmi

LANGKAWI, 24 Mei - Pusat Ekonomi Digital (PEDi) akan menjadi pemangkin untuk merancakkan ekonomi setempat.Menteri Komunikasi dan Digital, Fahmi Fadzil berkata bagi tujuan itu pemikiran terhadap operasi PEDi perlu diubah daripada hanya menjadi pusat internet komuniti kepada pusat pemangkin ekonomi digital.Katanya, ia selari dengan konsep Malaysia Madani Kerajaan Perpaduan yang mementingkan aspek manusiawi dan menoktahkan kemiskinan.Bagi merealisasikannya, Fahmi berkata tiga PEDi di daerah Langkawi dipilih menjalankan program rintis.

"PEDi itu boleh kita sediakan beberapa perkhidmatan lain serta program-program yang lain menepati keperluan tempatan apa yang kita perlu lakukan untuk kumpulan-kumpulan tertentu," katanya ketika ditemui pada program Kita Madani di Pulau Tuba, di sini.Sementara itu, berkaitan isu liputan internet di Pulau Tuba, Fahmi berkata ia akan diselesaikan dengan perkongsian rangkaian antara penyedia perkhidmatan telekomunikasi."Saya menegaskan apa yang Perdana Menteri harapkan iaitu isu perkhidmatan internet di Malaysia perlu segera ditambah baik ada beberapa usaha yang kita sedang rencanakan. "Pertama persefahaman di kalangan syarikat-syarikat telekomunikasi bahawa mereka boleh bekerjasama, kedua di pihak SKMM akan menggunakan pendekatan yang ada segala peruntukan yang memastikan hasrat kerajaan tercapai," kata Fahmi.


Perhalusi secermatnya isu kalimah Allah tanpa jejas fatwa - Sultan Johor

JOHOR BAHRU, 24 Mei- Sultan Johor, Sultan Ibrahim Sultan Iskandar mengingatkan pihak berkaitan untuk memperhalusi dengan cermat dan sebaiknya, kesan menarik semula rayuan terhadap keputusan Mahkamah Tinggi Kuala Lumpur membabitkan isu kalimah Allah.Ini kerana titah baginda, isu itu berkait rapat dengan isu yang berada dalam sempadan agama Islam dan sentimen umat islam negara ini."Peraturan, tindakan kawalan, penguatkuasaan dan penyelarasan kalimah Allah perlu diperincikan tanpa menjejaskan fatwa dan enakmen negeri bagi memastikan keharmonian serta perpaduan masyarakat Majmuk terpelihara," titah baginda dalam satu kenyataan hari ini.Baginda berpendirian, penerbitan, percetakan, penyiaran dan pengedaran bahan yang mengelirukan rakyat terutama umat Islam tidak dibenarkan di Johor, sejajar dengan kedudukan Islam yang terkandung dalam undang-undang Tubuh Negeri Johor 1895."Di negeri Johor, fatwa yang diwartakan pada 4 Jun 2009 jelas menyatakan, penggunaan kalimah Allah oleh orang bukan Islam adalah tidak diharuskan, tidak dibenarkan serta ditegah dan dilarang," titahnya.Johor juga memiliki enakmen kawalan dan sekatan pengembangan agama-agama bukan islam 1991 yang melarang penggunaan kalimah-kalimah yang dikhususkan secara eksklusif untuk umat Islam dan tidak boleh digunakan orang bukan Islam kecuali dalam keadaan atau amalan yang dibenarkan perundangan seperti dalam Lagu Bangsa Johor.


Kajian buktikan plastik 'sekali guna' biodegradasi tidak wujud- Nik Nazmi

PUTRAJAYA, 24 Mei- Kerajaan masih berdepan cabaran untuk mengharamkan penggunaan plastik 'sekali guna' untuk tujuan runcit.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, sehingga kini penguatkuasaan larangan itu tertakluk di bawah pihak berkuasa tempatan.Jelasnya, larangan penggunaan bahan plastik 'sekali guna' itu juga perlu mengambil kira tahap pembangunan serta keperluan sesebuah kawasan .Penyelesaian alternatif sedang diteliti bagi mengenal pasti kaedah terbaik pelupusan plastik tidak boleh terurai."Kami sedang mengkaji teknologi di mana sebatian resin yang mengikat plastik boleh ditetapkan masa untuk merosot kepada bahan mesra alam dalam tempoh satu hingga dua tahun,"katanya.Beliau turut memaklumkan kerajaan akan mengambil pendekatan berhati-hati terhadap sebarang inisiatif yang membangunkan industri plastik biodegradasi memandangkan kajian membuktikan tidak wujud plastik 'sekali guna' biodegrasi yang bebas daripada bahan mikro plastik tidak boleh terurai ini.Beliau ditemui media selepas menghadiri Perhimpunan Bulanan Kementerian Sumber Asli, Alam Sekitar dan Perubahan Iklim (NRECC) serta Bicara Biodiversiti di Wisma Sumber Asli di Putrajaya.


Projek solar berskala besar di Sabah dijangka beroperasi seawal 2025

KUALA LUMPUR, 24 Mei - Projek Solar Berskala Besar dan Sistem Penyimpanan Tenaga Bateri di Sabah dijangka beroperasi pada 2025 atau 2026.Timbalan Menteri Sumber Asli, Alam Sekitar dan Perubahan Iklim, Datuk Seri Huang Tiong Sii berkata projek itu antara pilihan yang dimuktamadkan bagi menangani isu peningkatan permintaan elektrik di kawasan Pantai Timur negeri itu termasuk Tawau.

"Kerajaan Persekutuan dan kerajaan Sabah sedang memperhalusi pilihan penjanaan dengan mengambil kira kecukupan bahan api dan kos pembekalan "Selain itu kerajaan sedang melaksanakan beberapa projek menaik taraf infrastruktur sistem pembekalan elektrik khususnya di daerah tawau," katanya ketika menjawab pertanyaan Ahli Parlimen Tawau, Lo Su Fui di Dewan Rakyat.Tambah Tiong, antara faktor dikenal pasti yang menyumbang kepada gangguan bekalan elektrik di Sabah adalah gangguan binatang liar, pokok yang mengganggu kabel, kerosakan kabel dan lebihan beban yang berpunca daripada sambungan haram.Prestasi sistem pembekalan elektrik di Sabah dipantau dengan menggunakan Indeks Purata Tempoh Gangguan Sistem (SAIDI).Seatakat 31 Mac 2023, Sabah mencatatkan SAIDI sebanyak 74.91 minit.


Pondok Polis Triang kembali beroperasi bulan depan

BERA, 24 Mei - Pondok Polis Triang, di sini yang ditutup pada tahun 2016 akan kembali beroperasi, bulan depan.Ketua Polis Pahang, Datuk Yahaya Othman berkata pengoperasian semula pondok polis tersebut adalah disebabkan permintaan penduduk di kawasan itu berikutan faktor jarak dan masa untuk ke balai polis di bandar Bera mengambil masa hampir setengah jam.

"Atas permintaan masyarakat di kawasan Triang ini jadi pihak PDRM telah meluluskan untuk mewujudkan semula pada peringkat pondok. "Saya diberitahu telah di beri kelulusan dan kita telah memperbaiki semula bangunan ini dan kami menjangkakan pada 1 Jun ini kita akan buka semula untuk memberikan perkhidmatan kepada masyarakat di kawasan Triang," katanya kepada pemberita selepas program “High Profile Policing", di sini.Tambah Yahaya, penduduk setempat turut menyatakan kebimbangan dengan kejadian jenayah yang semakin meningkat di kawasan tersebut.


PSAS perkukuh kerjasama dengan UPSI

MUALLIM, 24 Mei-Politeknik Sultan Azlan Shah (PSAS) menjadi rakan strategik baharu Universiti Pendidikan Sultan Idris (UPSI) dalam mengukuhkan kerjasama pelbagai bidang terutamanya pengkomersialan.Pengarahnya, Mohd. Zulkefli Ibrahim berkata PSAS berhasrat dan beriltizam memacu kecemerlangan bersama UPSI yang dikenali sebagai sebuah universiti pendidikan tersohor dan memiliki sejarah penubuhan yang panjang. Menurutnya lagi, antara fokus kerjasama tersebut melibatkan inovasi, robotik serta pengkomersialan selain menawarkan pelbagai kemudahan sukan dan penginapan.“Kami sangat berminat untuk memberi tumpuan terhadap aspek berkenaan malah ia boleh menjana pendapatan untuk membantu PSAS sendiri.“PSAS memiliki bengkel-bengkel teknologi seperti automotif dan mekanikal yang hebat dan boleh dimanfaatkan oleh pelajar-pelajar UPSI, malah bersedia membayarnya untuk membolehkan PSAS menjana pendapatan,” katanya ketika kunjungan hormat ke Universiti tersebut pada Isnin.PSAS katanya turut berminat dan bersedia bekerjasama dengan UPSI dalam memperkasakan bidang Sains, Teknologi, Enginering dan Matematik (STEM) dan Pendidikan dan Latihan Teknikal dan Vokasional (TVET). Sementara itu, Naib Canselor UPSI, Prof Datuk Dr Md Amin Md Taff menganggap pertemuan hasil kunjungan hormat PSAS ke universiti berkenaan akan membuka lembaran baharu kepada aspirasi bagi melonjakkan kedua-dua insitusi pendidikan dan daerah Muallim."Usaha sama perlu dilakukan antara PSAS dan UPSI memandangkan keduanya mempunyai kelebihan yang boleh disatukan untuk merangka kerjasama yang lebih besar dalam melonjakkan daerah Mualllim.Katanya lagi, UPSI juga bercadang menawarkan biasiswa kepada pelajar cemerlang PSAS dalam inovasi bagi melahirkan guru yang hebat, kreatif dan berinovatif di sekolah-sekolah dan kolej vokasional.

( Md Amin(kanan) menyampaikan cenderahatip kepada Mohd Zulkefli selepas perbincangan dua hala sempena kunjungan hormat di Scholars Suites, Kampus Sultan Azlan Shah)


Kerajaan salur RM1.48 juta untuk pencarian Muhammad Hawari di Everest

KUALA LUMPUR, 24 Mei- Kerajaan menyalurkan bantuan kewangan sebanyak RM1.48 juta kepada Kelab Eksplorasi Altitud bagi misi pencarian pendaki Malaysia yang juga orang kurang upaya (OKU) pendengaran, Muhammad Hawari Hashim yang dilaporkan hilang di kawasan pergunungan Everest.

Bantuan itu dimaklumkan oleh Ketua Setiausaha Kementerian Belia dan Sukan (KBS), Dr Nagulendran Kangayatkarasu di Parlimen, hari ini.Kangayatkarasu berkata, usaha pencarian dan mengesan Muhammad Hawari, 33, semakin suntuk berikutan Kerajaan Nepal akan menutup semua aktiviti di pergunungan Everest pada 29 Mei atas faktor keselamatan."Kita perlu cepat sebab semua orang perlu turun dari Everest pada 28 Mei ini sebab bermula 29 Mei gunung berkenaan akan ditutup."Bantuan kewangan dari Kementerian Kewangan disalurkan kepada kami (KBS) dan kami akan bekerjasama dengan kelab. Ia juga sudah tentu akan dibantu oleh pihak Wisma Putra," katanya di sini.Pada Jumaat lalu, Muhammad Hawari dilaporkan hilang ketika turun dari Kem 4 selepas menawan puncak gunung tertinggi di dunia itu, manakala seorang lagi disahkan maut iaitu Pengarah Angkatan Pertahanan Awam (APM) Kedah, Leftenan Kolonel Awang Askandar Ampuan Yaacob.

Artikel berkaitan:Wisma Putra sahkan kematian dan kehilangan pendaki Gunung EverestPengarah APM Kedah meninggal dunia di EverestJenazah Awang Askandar dibawa turun guna helikopter ke Kathmandu hari ini Insiden ragut nyawa pendaki negara di Everest satu iktibar


MARDI jumpa spesies periuk kera baharu

(Spesis periuk kera baharu, Napenthes Rafflesiana daripada varieti 'zabawiana')

SERDANG, 24 Mei- Satu spesis periuk kera baharu, Napenthes Rafflesiana daripada varieti 'zabawiana' ditemui Institut Penyelidikan dan Kemajuan Pertanian Malaysia (MARDI) disahkan sebagai varieti pertama di dunia.Ketua Pengarah MARDI, Datuk Dr Mohamad Zabawi Abdul Ghani berkata spesies tersebut ditemui kumpulan penyelidik MARDI Mac lalu di Taman Negara Rompin, Pahang."Keunikannya, di tepi periuk tu ada dua telinga, itu yang menyebabkannya sangat unik dan kita mengekelaskannya sebagai spesies baharu,"katanya.Jelasnya, varieti tersebut berpotensi untuk dijadikan tanaman hiasan atau landskap yang menarik.Pihak MARDI juga akan menjalankan kajian awal pada spesies periuk kera yang mungkin mempunyai fungsi pertanian atau perubatan pada masa akan datang.Beliau berkata demikian pada sidang media Majlis Perasmian Sambutan Hari Biodiversiti Peringkat MARDI.

(Datuk Dr Mohamad Zabawi Abdul Ghani melihat periuk kera spesis baharu selepas sidang media Majlis Perasmian Sambutan Hari Biodiversiti Peringkat MARDI)


Subsidi bersasar: Kaedah dibincang, mungkin guna kad pengenalan atau cc kenderaan - Ahmad Maslan

KUALA LUMPUR, 24 Mei- Kerangka pelaksanaan pemberian subsidi bersasar kini hampir dimuktamadkan dengan perbincangan mengenainya sudah 75% selesai.Timbalan Menteri Kewangan, Datuk Seri Ahmad Maslan berkata, hasil perbincangan mengenai kerangka itu yang membabitkan pelbagai jawatankuasa akan dibentang di kabinet sebelum sebarang keputusan lanjut dimuktamadkan.Beliau turut tidak menolak kemungkinan perincian mengenai kerangka itu akan dimaklumkan pada sesi pembentangan Belanjawan 2024.

"Keputusan itu secara prinsip sudah ada, tetapi belum ada kaedahnya, sama ada menggunakan kad pengenalan, kad khas, sentimeter padu (cc) kenderaan atau data pengenalan senarai T20, M40 dan B40," katanya kepada media pada majlis menandatangani Perjanjian Pengelakan Pencukaian Dua Kali (PPPDK) antara Malaysia dan Maldives diBangunan Parlimen, di sini, hari ini.

Mengulas sama ada mekanisme subsidi bersasar itu akan diumumkan dalam pembentangan Belanjawan 2024, beliau berkata ia berkemungkinan akan diumumkan kerana ia melibatkan pelaksanaan dasar baharu. Beliau turut memaklumkan penarikan subsidi terhadap T20 juga akan diteliti semula dengan mengambil kira jumlah tanggungan keluarga.


Dasar baharu dirangka bantu pekebun rugi tanaman diserang haiwan

(Foto fail bertarikh 12 Februari menunjukkan tanaman penduduk di Rancangan Pemulihan Tanah (RPT) Kesedar Sungai Terah, rosak akibat diserang tiga ekor gajah liar)

PUTRAJAYA, 24 Mei- Satu dasar baharu akan dirangka berhubung pampasan kepada pekebun dan pemilik tanaman yang mengalami kerugian akibat serangan haiwan liar.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, perbincangan dibuat dengan pihak berkaitan termasuk Kementerian Pertanian dan Keterjaminan Makanan (KPKM) berhubung perkara itu.Jelasnya, maklumat terperinci berhubung dasar itu penting bagi memastikan bayaran pampasan diberi kepada pihak yang tepat."Sekarang sebenarnya untuk kematian, kecederaan memang ada sedikit saguhati. Kalau yang disebabkan oleh haiwan liar membabitkan kematian atau kecederaan, yang menjadi isunya sekarang ialah apabila berlaku kerosakan pada tanaman. "Kita tidak mahu bila berlaku kerosakan dan sebagainya, ia akan menyebabkan kemarahan orang ramai dan mereka ambil tindakan yang akan memberi kesan kepada hidupan liar,"katanya.Penyelarasan dasar itu akan mengambilkira kedudukan kawasan tanaman sama ada terletak dalam kawasan hutan simpan atau dibangunkan dalam kawasan pertanian bagi memudahkan bayaran pampasan dibuat.Pihaknya juga akan bekerjasama dengan kementerian lain bagi mencari penyelesaian konflik antara manusia dan hidupan liar.Beliau berkata demikian ketika ditemui selepas menghadiri Perhimpunan Bulanan Kementerian Sumber Asli, Alam Sekitar dan Perubahan Iklim (NRECC) serta Bicara Biodiversiti di Wisma Sumber Asli di Putrajaya.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)


Mas Ermieyati alu-alukan lantikan 12 ahli PAC baharu

(Pengerusi PAC, Datuk Mas Ermieyati Samsudin)

KUALA LUMPUR, 24 Mei- Pengerusi Jawatankuasa Kira-kira Wang Negara (PAC) Parlimen Datuk Mas Ermieyati Samsudin menyambut baik dan mengalu-alukan pelantikan 12 ahli PAC Parlimen penggal ke-15 yang baru dipilih Jawatankuasa Pemilih semalam.Beliau berkata kesemua ahli yang dipilih mempunyai latar belakang profesional seperti doktor, peguam dan jurutera serta kelayakan akademik dalam bidang pengurusan, media dan kewangan."Malah, seorang daripada ahli PAC iaitu bekas Menteri Pengajian Tinggi Datuk Seri Dr Noraini Ahmad, bekas Timbalan Menteri Pertanian dan Industri Asas Tani Sim Tze Tzin dan Datuk Ali Biju yang pernah memegang jawatan Timbalan Menteri Tenaga dan Sumber Asli. "Kehadiran Datuk Seri Noraini sebagai ahli PAC Parlimen ke-15 adalah suatu sejarah buat PAC sendiri kerana beliau pernah berkhidmat sebagai Pengerusi PAC daripada April 2019 hingga Mac 2020," katanya dalam kenyataan hari ini.Beliau berkata pelantikan itu membuktikan bahawa kedudukan dan kredibiliti PAC sentiasa dipandang tinggi dalam kalangan Ahli-ahli Parlimen.Mas Ermieyati berkata PAC juga berperanan sebagai mekanisme semak dan imbang terutama sekali membabitkan dasar kewangan, perolehan serta tadbir urus kerajaan akan menjadi lebih kritikal.Menurutnya, pengalaman ahli-ahli PAC yang pernah menjawat jawatan dalam kerajaan mampu menjadikan PAC lebih berwibawa serta dihormati dalam memastikan setiap laporan yang dibentangkan mempunyai impak kepada kerajaan."Saya percaya semua ahli PAC yang baru dilantik akan memberikan kerjasama kepada saya dan Wong Shu Qi selaku Naib Pengerusi dalam memastikan PAC dapat memainkan peranannya dengan lebih efektif kepada kerajaan," katanya. - BERNAMA

(Bekas Menteri Pengajian Tinggi Datuk Seri Dr Noraini Ahmad turut dilantik sebagai ahli PAC)


4,477 tan metrik nadir bumi telah dieksport ke China

IPOH, 24 Mei-Kira-kira 4,477 tan metrik nadir bumi atau Rare Earth Element (REE) di Kenering,Gerik telah dieksport ke negara China.Menteri Besar Perak, Datuk Seri Saarani Mohamad berkata penghantaran produk akhir perlombongan Unsur Nadir Bumi Bukan Radioaktif (NR-REE) itu dibuat pada bulan Februari, Mac dan April tahun ini.Tambahnya, projek tersebut beroperasi di atas tanah seluas 216 ekar melibatkan operasi pengekstrakan mineral NR-REE menggunakan kaedah "In-situ leaching."Baki REC di tapak adalah sebanyak 1,000 tan metrik."Pihak penggerak projek telah menjelaskan bayaran royalti sebanyak RM1.66 juta bagi pengeksportan pertama REC pada bulan Februari 2023", katanya ketika menjawab soalan lisan ADUN Pasir Pinji, Goh See Hua  pada persidangan Dewan Undangan Negeri ke-15 di Bangunan Perak Darul Ridzuan di sini.Projek perintis perlombongan NR-REE memulakan operasi pada bulan Oktober lalu setelah memperoleh kelulusan perundangan daripada agensi teknikal dan kebenaran beroperasi daripada pihak berkuasa negeri menerusi Majlis Mesyuarat Kerajaan Negeri pada September tahun lalu.

(Menteri Besar Perak, Datuk Seri Saarani Mohamad/FOTO RTM)


Op Saman Warganegara Asing: Polis keluar 25 saman

PADANG BESAR, 24 Mei- Sebanyak 40 buah kenderaan berpendaftaran asing diperiksa dalam Operasi Saman Warganegara Asing di KM 35 Jalan Padang Besar - Kangar.Pihak polis telah mengeluarkan 25 saman atas pelbagai kesalahan seperti ubah suai struktur kenderaan, tidak mematuhi syarat permit dan nombor pendaftaran tidak mengikut peraturan.Menurut Ketua Polis Daerah Padang Besar, ACP Mohd Shokri Abdullah, pemeriksaan lanjut ke atas kenderaan yang diperiksa mendapati lima kenderaan jenis pick-up yang dipandu warganegara asing telah membuat pengubahsuaian tangki minyak. Pihak polis bertindak merampas semua kenderaan tersebut dan menahan kelima-lima pemandu yang berumur lingkungan 26 hingga 51 tahun bagi membantu siasatan.Kes disiasat di bawah Seksyen 21 Akta Kawalan Bekalan 1961.Mohd Shokri turut memberi amaran kepada mana-mana individu yang terlibat dalam penyimpanan secara tidak sah atau menyeludup apa-apa barang bersubsidi bakal diambil tindakan tegas di bawah peruntukan undang -undang sedia ada.


Kandungan lucah: KKD bakal adakan dialog bersama penyedia platform media sosial

KULAI, 24 Mei-Kementerian Komunikasi dan Digital (KKD) bakal mengadakan sesi dialog bersama penyedia platform media sosial bagi membincangkan peruntukan undang-undang berhubung kandungan berunsur lucah di media sosial.Timbalan Menteri Komunikasi dan Digital, Teo Nie Ching berkata tindakan itu perlu bagi memastikan semua penyedia platform jelas dan peka dengan larangan kandungan berunsur pornografi di media sosial.Katanya lagi isu tersebut perlu dipehalusi memandangkan pihaknya menerima banyak aduan berkaitan kandungan lucah di media sosial."Saya berharap agar semua penyedia platform media sosial memahami dan lebih peka berkaitan perkara ini."Pihak kami menerima aduan seperti identiti palsu dan gambar lucah. Jadi, pihak kami akan adakan dialog bagi menasihati mereka (penyedia platform media sosial bahawa undang-undang di Malaysia tidak bertoleransi dengan perbuatan sebegini", katanya semasa menghadiri tayangan filem Anwar The Untold Story di sini.Mengulas mengenai isu perbincangan kandungan lucah di telegram dikendali seorang wanita, satu perjumpaan bersama penyedia platform media sosial itu akan diadakan dalam waktu terdekat.Sementara itu, berhubung dakwaan terdapat pihak mensabotaj filem Anwar The Untold Story, Nie Ching berkata  KKD akan menjalankan siasatan lanjut sama ada tuduhan itu benar atau sebaliknya."Setakat ini saya tidak menerima apa-apa maklum balas daripada FINAS lagi."Kami akan buat siasatan berkenaan tuduhan tersebut kerana saya jika ramai penonton berminat dengan filem ini, semakin banyak panggung akan tayangkan filem ini," katanya.Sebelum ini, produksi filem itu mendakwa segelintir pawagam enggan memberikan sokongan terhadap filem Anwar The Untold Story.Tindakan itu mengecewakan produksi meskipun meraih satu juta ringgit kutipan pada hari pertama tayangannya.

(Timbalan Menteri Komunikasi dan Digital, Teo Nie Ching/FOTO RTM)


205 pegawai LPP dirai dalam Majlis Malam Permata Madani

PUTRAJAYA, 24 Mei- Lembaga Pertubuhan Peladang menghargai peranan dan pengorbanan 205 pegawai dan kakitangannya pada Majlis Malam Permata Madani sempena Anugerah Perkhidmatan Cemerlang (APC).Pada majlis itu, seramai 58 kakitangan turut menerima Anugerah Khidmat Setia bagi menghargai usaha mereka dalam memacu peladang menjadi lebih progresif serta berdaya saing.Majlis disempurnakan Timbalan Menteri Pertanian Dan Keterjaminan Makanan, Chan Foong Hin di Putrajaya malam tadi.Dalam ucapannya, beliau berharap semua kakitangan LPP terus menggembleng tenaga dalam memastikan keperluan bekalan makanan negara mencukupi.Selain itu tambah Chan semua pihak perlu peka, pantas dan proaktif dalam melaksanakan tugas masing-masing disamping lebih berdaya saing membawa LPP menghadapai cabaran ekonomi global.Turut sama dalam majlis itu Ketua Pengarah Lembaga Pertubuhan Peladang, Azulita Salim dan Pengerusinya, Datuk Wira Mahfuz Omar.

(Timbalan Menteri Pertanian Dan Keterjaminan Makanan, Chan Foong Hin)


GUA MUSANG, 23 Mei- Sebilangan besar daripada lebih 1,000 penduduk Kampung Pasir Linggi dan Kampung Aring 5, Pos Lebir di Gua Musang, Kelantan memilih untuk tinggal dalam pondok buluh ketika musim cuaca panas.Walaupun kerajaan telah membina rumah bawah Projek Perumahan Rakyat Termiskin (PPRT), namun penduduk suku kaum Mendriq dan Bateq itu lebih menyukai pondok kayu atau buluh ketika ini kerana lebih dingin. Menurut penduduk Orang Asli, sejak lebih sebulan lalu mereka tidak tahan dengan cuaca panas menyebabkan sebahagian besar penduduk tinggal dalam pondok buluh yang dibina berhampiran rumah yang dibina kerajaan.Mereka juga terpaksa mengehadkan aktiviti di kawasan kebun dan mengawal pergerakan anak kerana terdedah kepada cuaca panas."Kita suka duduk di hutan pasal sejuk. Kita duduk kat luar diorang garu sebab terlampau panaslah. Kita duduk dalam hutan tepi-tepi macam nilah. Panas sekarang, dulu tak berapa. Dulu hutan daun-daun kayu ada tempat. Tapi sekarang tak ada tempat teduh dah," kata penduduk Orang Asli, Alias Panjang."Cuaca panas ni memang saya tak tahanlah. Kita buat rumah buluh. Waktu malam baru balik sini," kata seprang lagi penduduk, Ghani Alang.Pos Lebir dihuni penduduk Orang Asli suku kaum Bateq dan Mendriq.

(Masyarakat Orang Asli pilih tinggal di pondok buluh ketika musim panas)


Projek Asnafpreneuer Bank Rakyat bantu usahawan terjejas pendapatan

(Geoffrey Harver berkata  Asnafpreneuer meliputi sesi seliaan, latihan dan motivasi)

LABUAN, 23 Mei- Sebanyak 30 asnaf di Labuan bakal memanfaatkan sumbangan kewangan melibatkan jumlah keseluruhan RM150,000 menerusi program Projek Asnafpreneuer Bank Rakyat.Program itu menepati komitmen Kementerian Pembangunan Usahawan dan Koperasi membantu golongan usahawan yang terjejas pendapatan.Ia turut melibatkan kerjasama Pusat Pungutan Zakat Majlis Agama Islam Wilayah Persekutuan (PPZ-MAIWP) dan Fakulti Kewangan Antarabangsa, Universiti Malaysia Sabah Kampus Antarabangsa Labuan (UMSKAL).Menurut Dekan Fakulti Kewangan Antarabangsa UMSKAL, Geoffrey Harver Tanakinjal, Asnafpreneuer meliputi sesi seliaan, latihan dan motivasi."Selalunya apabila sesebuah projek atau dana kewangan diberikan ia berkonsep jangka pendek. Tetapi program ini termasuk pemantauan selama enam bulan dan kita akan melihat perkembangan peserta," katanya di Majlis Pelancaran Projek Asnafpreneuer dan Jihad Pendidikan PPZ-MAIWP di UMSKAL yang dirasmikan Pengerusi PPZ-MAIWP, Tan Sri Abdul Aziz Abdul Rahim dan Ketua Pegawai Eksekutif Bank Rakyat, Dr Mohamad Hanis Osman."Fokus kita adalah daripada golongan asnaf dan  alhamdulillah dengan kerjasama PPZ-MAIWP dan bantuan UMSKAL untuk memantau bimbingan, kita rasakan peluang kejayaan lebih tinggi berbanding kalau kita beri tanpa pemantauan. Kita harapakan tempoh enam bulan akan beri impak yang bagus," kata Ketua Pegawai Syariah Bank Rakyat Malaysia, Mohd Zamerey Abdul Razak yang mewakili Dr Mohamad Hanis.

(Mohd Zamerey berkata projek Asnafpreneuer Bank Rakyat bantu usahawan terjejas pendapatan)


Kesiapsiagaan maritim tangani ancaman perairan negara

LANGKAWI, 23 Mei- Isu pertahanan dan kesiapsiagaan maritim negara khususnya tentera laut menjadi keutamaan dalam menangani ancaman di perairan Malaysia.Perdana Menteri, Datuk Seri Anwar Ibrahim berkata beliau akan melihat keperluan itu berdasarkan keputusan yang dibuat mengikut keupayaan negara menguruskan isu berkenaan."Malaysia adalah sebuah negara maritim. Keseluruhan perairan itu membentuk negara Malaysia. Oleh yang demikian, soal pertahanan dan kesiapsiagaan maritim khususnya tentera laut menjadi keutamaan," katanya kepada pemberita ketika menghadiri program 'Fleet Review' sempena Pameran Maritim dan Aeroangkasa Antarabangsa Langkawi 2023 (LIMA'23) di sini.'Fleet Review' ialah suatu acara perhimpunan kapal-kapal daripada tentera laut negara tertentu yang disaksikan oleh ketua negara dan orang kenamaan awam serta tentera.Dalam pada itu, Anwar hari ini menerima kunjungan hormat dan mengadakan mesyuarat bersama Menteri Pertahanan Indonesia, Prabowo Subianto di sini.Kedua-dua pemimpin itu membincangkan isu berkepentingan bersama merangkumi hubungan dua hala dan serantau. Prabowo kini dalam lawatan khas ke Malaysia sempena LIMA '23 yang bermula hari ini hingga 27 Mei.


Mayat lelaki ditemukan di parkir hotel

KOTA BHARU, 23 Mei- Bau busuk di sebuah hotel membawa kepada penemuan mayat seorang lelaki.Pekerja hotel, Hairi Che Hashim berkata sebelum menemukan mayat tersebut, beliau sedang membuat kerja pemantauan di aras bawah hotel kerana digenangi air sedalam 0.4 meter."Ketika menuju ke arah parkir tersebut, saya terhidu sesuatu yang kurang menyenangkan sebelum mencari arah bau tersebut."Saya ternampak mayat seorang lelaki lengkap berpakaian di satu penjuru."Walaupun hotel ini tidak beroperasi, pemantauan tetap dijalankan termasuk kerja mengepam air di aras bawah yang dilakukan sebulan sekali," katanya kepada pemberita di sini.Sementara itu, Ketua Polis Daerah Kota Bharu, Asisten Komisioner Mohd Rosdi Daud mengesahkan menerima laporan berhubung kejadian itu.Mayat tersebut dibawa ke Hospital Raja Perempuan Zainab II di sini untuk bedah siasat.

(Mayat tersebut dibawa ke Hospital Raja Perempuan Zainab II di siniuntuk bedah siasat)


LANGKAWI, 23 Mei- Usaha kerajaan membantu meringankan beban kos sara hidup rakyat melalui Jualan Rahmah amat dialu-alukan.Di Langkawi, Jualan Rahmah yang berlangsung hari ini di salah sebuah pasar borong di Sungai Menghulu mendapat sambutan amat menggalakan."Boleh membantu rakyat, harga murah separuh daripada itu. Kami lalu di sini nampak ramai orang, banyak membantu," kata Fadiah Ibrahim yang bekerja sendiri."Alhamdulillah Jualan Rahmah sangat memberangsangkan dapat membantu rakyat yang ekonomi sekarang agak mencabar. Jadi dapat membantu rakyat untuk membeli dengan berjimat cermat. Tengok barang diskaun banyak," kata suri rumah, Nurfidah Bahari.Sebanyak 17 jenis barangan ditawarkan bawah harga pasaran.Antaranya beras, gula, minyak masak paket 1 kilogram, susu pekat, telur ayam dan ayam segar.Jualan dirasmikan oleh Timbalan Menteri Perdagangan Dalam Negeri dan Kos Sara Hidup, Fuziah Salleh.Hadir sama Pengarah KPDN Kedah, Affendi Rajini Kanth.Menyentuh mengenai kekurangan bekalan gula di Kedah, Fuziah menasihati pengguna agar tidak panik."Gula itu mencukupi dan KPDN memang buat yang terbaik untuk memastikan bajawa semua gula itu jika ada aduan ia akan sampai daripada pemborong-pemborang terdekat," katanya.Jualan Rahmah seterusnya di pulau itu akan diadakan pada 26 Mei di sebuah pasar borong di Kampung Bohor.

(Jualan Rahmah dapat sambutan amat menggalakkan/Foto fail)


Penyelarasan tarif elektrik T20 diumum dalam tempoh terdekat

KUALA LUMPUR, 23 Mei- Penyelarasan tarif elektrik kepada pengguna domestik golongan berpendapatan tinggi (T20) dijangka diumum dalam tempoh terdekat.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata pelbagai faktor perlu diteliti termasuk trend harga pasaran arang batu dan gas yang kini stabil berbanding beberapa tahun lepas. "Sebelum ini kita sudah lama kekang harga itu pada harga yang sangat rendah. Itu sebab peningkatan tarif agak drastik. Jadi itu satu faktor yang kena diambil kira."Penyelarasan akan dibuat berdasarkan mekanisme Pelepasan Kos Tidak Seimbang (ICPT) bagi tempoh enam bulan, bermula Julai sehingga Disember ini," katanya kepada pemberita selepas merasmikan Persidangan Hidrogen Hijau ASEAN di sini.Terdahulu, Perdana Menteri Datuk Seri Anwar Ibrahim berkata golongan T20 tidak akan menerima manfaat subsidi bagi penggunaan elektrik serta Bantuan Kewangan Haji.


'Bah! Mari Pigi Sabah & Labuan' tawar pakej menarik sasar 1500 peserta

(Pengarah Bahagian Pembangunan Pakej Tourism Malaysia, Shahrin Mokhtar pada Majlis  ‘Bah! Mari Pigi Sabah & Labuan’/FOTO Tourism Malaysia)

KUALA LUMPUR, 23 Mei - Tourism Malaysia menyasarkan peserta pelancong perniagaan, komuniti ekspatriat, pelajar di sekolah antarabangsa dan institusi pengajian tinggi swastadi Lembah Klang untuk melawat Sabah dan Labuan. Pengarah Bahagian Pembangunan Pakej Tourism Malaysia, Shahrin Mokhtar berkata, jika sebelum ini sasaran tahunan mereka adalah komuniti perniagaan di Malaysia Barat. "Ini dapat dapat menyerlahkan lagi destinasi pelancongan berasaskan komuniti dan luar bandar antara produk dan pakej di Sabah dan Labuan. Jadi Sabah merupakan destinasi terbaik untuk melancong kerana ia berasaskan pelancongan satu komunit dan pelancongan hijau," katanya.Beliau berkata demikian dalam sidang media selepas Majlis ‘Bah! Mari Pigi Sabah & Labuan’ Roadshow 2023 di ibu negara. Bermula pada hari ini, jerayawara bertemakan “Melestarikan Pelancongan untuk Masa Depan Kita" menyasarkan peserta seramai 1000 hingga 1500 orang.

Ia diharap dapat menimbulkan kesedaran dalam kalangan khalayak sasaran mengenai pelancongan mampan selaras dengan Pelancongan Tumpuan baharu Malaysia bagi mempromosikan Malaysia sebagai eko-pelancongan paling dikenali didestinasi dunia.


Parti seks beramai-ramai: JAINJ diminta siasat, ambil tindakan segera

(Mohd Fared menegaskan, pihaknya tidak membenarkan penganjuran parti seumpama itu di negeri Johor)

JOHOR BAHRU, 22 Mei- Jabatan Agama Islam Negeri Johor (JAINJ) diminta menyiasat dan mengambil tindakan segera bagi mencegah penganjuran parti seks beramai-ramai yang dijadualkan berlangsung 20 Jun ini di Johor Bahru.

Exco Hal Ehwal Agama Islam Johor, Mohd Fared Mohd Khalid menegaskan, pihaknya tidak membenarkan penganjuran parti seumpama itu di negeri Johor.Beliau juga mengajak rakyat Johor berganding bahu, mencegah dan menghalang kegiatan tidak bermoral itu."Anjuran parti secara perkongsian kos itu, tular menerusi satu poster di Twitter malam semalam, yang mengenakan beberapa syarat penyertaan."Antaranya, peserta perlu menghantar butiran peribadi dan pengalaman seks beramai-ramai," kata Mohd Fared kepada media di sini. Poster itu bagaimanapun tidak menyatakan lokasi kegiatan mereka.

(JAIJ diminta siasat, ambil tindakan segera)


GEORGE TOWN, 23 Mei- Seramai 112 peserta akan bertanding dalam Majlis Tilawah dan Hafazan Al-Quran Peringkat Kebangsaan 2023 di Pusat Konvensyen, Kebudayaan dan Kesenian Antarabangsa Pulau Pinang (PICCA), Butterworth dari 11 hingga 16 Jun.Menteri di Jabatan Perdana Menteri (Hal Ehwal Agama), Datuk Dr Mohd Nai'im Mokhtar berkata beberapa penambahbaikan format akan dilaksana bagi memberi lebih cabaran kepada peserta."Antaranya dengan mewajibkan peserta tilawah membaca dua lagu wajib secara berturut-turut dan menyelesaikan bacaan dengan sekurang-kurangnya empat maqamat dalam masa 10 minit. Untuk peserta hafazan pul, mereka diwajib menghabiskan sekurang-kurangnya 10 baris dalam masa dua minit", katanya di Majlis Prapelancaran Tilawah Dan Hafazan Al-Quran Peringkat Kebangsaan 2023 di Nayan Lepas.Seramai 32 hakim akan menilai bacaan peserta.Antara aspek bacaan yang akan dinilai ialah kelancaran bacaan (fasohah), hukum tajwid, suara, persembahan dan tarannum.Sementara itu Mohd Nai'im berkata peserta yang dipilih berusia 10 hingga 25 tahun.Ia secara tidak langsung dapat melahirkan lebih ramai generasi muda yang menjadikan Al-Quran sebagai pedoman hidup."Saya rasa ini sangat penting sebab kita nak lahirkan generasi qurani. Maknanya lagi ramai golongan muda yang terlibat. Mereka boleh jadi duta kepada anak-anak muda yang lain," tambah beliau.Majlis Tilawah dan Hafazan Al-Quran Peringkat Kebangsaan 2023 akan disiarkan secara langsung menerusi saluran TV1 RTM, TV Al-Hijrah, stesen-stesen radio RTM, Radio IKIM FM, Web TV JAKIM di www.jakim.tv dan di akaun-akaun media sosial rasmi JAKIM.

(Format Majlis Tilawah dan Hafazan Al-Quran ditambah baik)


Lapan barangan dalam SHMMP Pesta Kaamatan, Hari Gawai

KUALA LUMPUR, 23 Mei- Kementerian Perdagangan Dalam Negeri dan Kos Sara Hidup (KPDN) menyenaraikan lapan barangan dibawah Skim Harga Maksimum Musim Perayaan (SHMMP) Pesta Kaamatan dan Hari Gawai bagi Sabah, Sarawak serta Wilayah Persekutuan Labuan.Menterinya, Datuk Seri Salahuddin Ayub berkata SHMMP itu berkuat kuasa selama tujuh hari bermula 27 Mei bagi Pesta Kaamatan dan 29 Mei bagi Hari Gawai."Senarai barangan, paras harga maksimum dan tempoh pelaksanaan skim ini ditentukan berdasarkan beberapa faktor seperti cuaca, ekonomi global, kadar tukaran wang asing, kadar upah dan permintaan serta penawaran."Antara barangan harga terkawal di bawah SHMMP Pesta Kaamatan adalah kepak ayam, cili kering leper, daging kerbau import, bawang kecil merah (India), bawang putih (China), babi hidup harga maksimum di peringkat ladang sahaja dan daging babi (perut, daging dan lemak)."Barangan harga terkawal untuk Hari Gawai pula adalah ayam hidup, kepak ayam, bawang putih China, kubis gelap import Indonesia dan China tidak termasuk kubis Beijing, babi hidup dan daging babi dan lemak," katanya kepada pemberita di sini.


IPOH, 23 Mei- 264 tapak 5G telah siap dibangunkan di seluruh Perak dan sedia diakses pengguna.Setakat bulan lalu kadar ketersediaan perkhidmatan 5G  di negeri itu telah meliputi lebih 45.8% kawasan berpenduduk.Exco Komunikasi, Multimedia dan NGO Perak, Mohd Azlan Helmi berkata sejumlah 491 tapak 5G disasar dibangunkan oleh DNB menjelang hujung tahun."Sekiranya terdapat permintaan bagi tujuan perusahaan daripada syarikat syarikat perusahaan, ketersediaan perkhidmatan 5G di kawasan tersebut akan dilaksanakan oleh DNB mengikut keperluan. Kerajaan negeri menyasarkan hampir 60% kawasan berpenduduk di negeri Perak mendapat liputan 5G menjelang akhir 2023," kata Mohd Azlan kepada media di sini.

(Mohd Azlan berkata 264 tapak 5G di Perak sedia diakses pengguna)


Peratusan wanita sebagai ahli lembaga pengarah meningkat - Nancy

KUALA LUMPUR, 23 Mei- Statistik wanita di Kumpulan Pengurusan Tertinggi dalam sektor perkhidmatan awam mencapai 38.8 peratus, setakat Disember 2022.Menteri Pembangunan Wanita, Keluarga dan Masyarakat, Datuk Seri Nancy Shukri berkata ia merangkumi 56 peratus daripada 27 kementerian termasuk Jabatan Perdana Menteri (JPM).Manakala peratusan wanita sebagai ahli lembaga Pengarah di 100 syarikat tersenarai awam teratas turut mencatat peningkatan."Terdapat peningkatan ketara yang ditunjukkan. Sebagai perbandingan, statistik pada tahun 2016 menunjukkan hanya 14 peratus Syarikat Senaraian Awam (PLC) melepasi sasaran ini. Manakala berdasarkan laporan Suruhanjaya Sekuriti Malaysia bertarikh 1 April 2023, bilangan ini telah meningkat kepada 29.7 peratus iaitu hanya sekurang-kurangnya dua kerusi untuk mencapai sasaran 30 peratus ini," katanya ketika menjawab soalan Ahli Parlimen Langkawi, Datuk Mohd Suhaimi Abdullah di Dewan Rakyat di sini.


Fasiliti semikonduktor akan terus diperkembang

(Datuk Seri Dr Ahmad Zahid semasa sidang media selepas merasmikan SEMICON Southeast Asia 2023/BERNAMA)

BAYAN LEPAS, 23 Mei- Operasi Lembah Silikon Pulau Pinang dicadang diperluas ke kawasan Seberang Perai melibatkan perusahaan semikonduktor dan pembangunan fasiliti teknologi.Timbalan Perdana Menteri, Datuk Seri Dr Ahmad Zahid Hamidi berkata peningkatan pengeluaran boleh memperkukuh kedudukan negara selaku pengeluar.Kerajaan bercadang mengukuhkan lagi ekosistem semikonduktor di Malaysia dan berharap mencapai 15% bahagian pasaran bagi aktiviti pemasangan, ujian dan pembungkusan menjelang 2030 berbanding 13% pada masa ini."Bahagian pasaran dalam bahan-bahan semikonduktor yang bernilai RM1 trillion, Malaysia berada di kedudukan ketujuh di dunia."Dan pengeluaran semikonduktor menyumbang kira-kira 15% dalam pasaran. Jadi perbincangan dengan Yang Amat Berhormat Ketua Menteri Pulau Pinang agar lembah silikon di Pulau Pinang bukan sahaja ditambah luas ke seberang, tetapi mungkin kita boleh bekerjasama dengan MITI, MIDA dan agensi lain untuk mengembangkan fasiliti semikonduktor ke kawasan lain...mungkin ke Parlimen Bagan Datoh," kata beliau dalam sidang akhbar selepas merasmikan SEMICON Asia Tenggara 2023 di sini.Beliau berkata Malaysia muncul antara 10 hab global terbaik bagi semikonduktor dan elektronik yang menyaksikan negara ini menjadi pengeksport ketujuh terbesar dunia, dengan bahagian pasaran sebanyak tujuh peratus.Menurut Ahmad Zahid, status Malaysia sebagai pusat pelaburan global telah menarik banyak syarikat berteknologi tinggi dari seluruh dunia untuk beroperasi di negara ini. “Kerajaan komited untuk bekerjasama dengan pihak berkepentingan industri untuk memperincikan keseluruhan rantaian bekalan dan membangunkan campur tangan bersasar yang menyokong industri dan memacu pertumbuhan. “Dengan mengadakan kerjasama, negara dapat mencapai matlamat bersama dan memastikan kejayaan jangka panjang industri dan negara. Ini diharap dapat memacu potensi Malaysia untuk muncul sebagai hab digital pilihan di Asia Tenggara satu hari nanti," katanya.

(Datuk Seri Dr Ahmad Zahid (kanan) diiringi Chow Kon Yeow (dua, kanan) melawat pameran pada Majlis Perasmian SEMICON Southeast Asia 2023/BERNAMA)


Polis Muar cari Siew Weng Hong

Muar, 23 Mei- Polis Daerah Muar sedang mengesan seorang lelaki bernama Siew Weng Hong bagi membantu siasatan kes dadah.Ketua Polis Daerah, Asisten Komisioner Raiz Mukhliz Azman Aziz berkata, Weng Hong, 36, dikehendaki sebagai saksi penting bagi perbicaraan Seksyen 39B Akta Dadah Berbahaya 1952."Alamat terakhir lelaki itu adalah di Nombor 27, Jalan Indah 22/22, Taman Bukit Indah, Johor Bahru," katanya dalam satu kenyataan.Orang ramai yang mengenali atau mempunyai maklumat mengenai lelaki berkenaan diminta menghubungi pegawai penyiasat, Inspektor Aslina Maulud menerusi talian 019-2882754 atau 06-9564800.


AYER KEROH, 23 Mei- Kadar kebolehpasaran Murid Berkeperluan Pendidikan Khas (MBPK) di Melaka mencecah 78.4% tahun lalu.Ketua Penolong Pengarah Kanan Sektor Pendidikan Khas Jabatan Pendidikan Negeri, Md Aziz Lani menjelaskan, kebolehpasaran terbahagi kepada tiga kategori iaitu bekerja sendiri, majikan atau menyambung pelajaran.Program Memacu Kecemerlangan Saluran Kerjaya (ProMKeSK) Pendidikan Khas Negeri Melaka misalnya berupaya menghasilkan modal insan yang berkemahiran bekerja dan mampu berdikari.MBPK yang layak dan berjaya diberi Sijil Kemahiran (SKM) Tahap 2 oleh Jabatan Pembangunan Kemahiran (JPK) mengikut bidang seperti pembuatan roti, pastri dan pembuatan serta penyediaan makanan.Latihan amali dijalankan di enam buah Pusat Penilaian Amali (PPA) iaitu Sekolah Menengah Kebangsaan (SMK) Ayer Keroh, SMK Air Molek, SMK Ade Putra, SMK Datuk Bendahara, SMK Sungai Udang dan SMK Tun Tuah.

(Md Aziz berkata ProMKeSK Pendidikan Khas Melaka lahirkan modal insan berdikari)

"Jadi tempoh dari Tingkatan 2 hingga Tingkatan 5 itu dia boleh diuji pada bila-bila masa selepas umur 17 tahun kalau dia sudah kompeten kita bagi dia peluang untuk penilaian."Kalau mereka berjaya kita akan bagi mereka sijil. Jadi selepas itu kalau dia boleh terus masuk ke pasaran buruh kita akan masukkan ke pasaran buruh. Tetapi kalau mereka hendak meneruskan pembelajaran hingga umur 19 tahun hendak ambil SPM pun tidak ada masalah," kata Md Aziz selepas Majlis Graduasi Program Memacu Kecemerlangan Saluran Kerjaya (ProMKeSK) Pendidikan Khas Negeri Melaka 2022/2023 melibatkan 53 MBPK di MITC, di sini."Yang mana ada kemampuan untuk akademik mereka akan terus dengan sijil SPM mereka. Kita bagi peluang banyak kepada murid-murid berkeperluan khas, jadi mereka boleh ada dua sijil. Dia ada SKM dan SPM kalau mereka berkemampuan," tambahnya. 'Rasa gembira ,tidak percaya juga sebab dulu banyak main-main juga. Nanti ada rancangan dengan pakcik-pakcik untuk berniaga roti," kata pelatih terbaik, Aqil Firdaus Abdullah "Sudah belajar lama, teruja sangat. Tidak sangka hendak dapat. Saya bersyukur dapat buktikan saya boleh berjaya," luah seorang lagi pelatih terbaik, Norin Najwa Saman.


Kekuatan mental, fizikal penting di Tanah Suci

MADINAH, 23 Mei- Ketua Perangkawan Jabatan Perangkaan, Datuk Seri Mohd Uzir Mahidin menjadi salah seorang daripada 31,000 jemaah haji tahun ini yang selamat tiba di sini sejak Ahad lalu.Beliau bersama isteri, Datin Seri Suhana Tahir dilihat pengamal media ketika sesi taklimat dan program pertama kendalian Tabung Haji (TH).Mohd Uzir berkata ibadah haji memerlukan kekuatan fizikal dan mental bagi menghadapi dugaan dan cabaran."Dalam keadaan cuaca panas di Tanah Suci ini, kekuatan mental dan fizikal sangat penting. Saya lihat cubaan atau ujian ini, bukan lebih berat kepada kekuatan fizikal, ia perlukan kekuatan mental," katanya kepada pemberita di sini.Beliau turut memuji perkhidmatan diberikan TH terutama kepada jemaah warga emas dan kurang sihat.Ia bertepatan dengan pengalaman TH sebagai salah sebuah agensi terbaik dalam menguruskan jemaah haji dalam jumlah yang ramai.Dalam pada itu, beliau memaklumkan telah didatangi wakil Jabatan Buruh Arab Saudi baru-baru ini dan difahamkan terdapat lebih 3 juta jemaah haji akan membanjiri Makkah dan Madinah pada tahun ini.

(Mohd Uzir berkata ibadah haji memerlukan kekuatan fizikal dan mental bagi menghadapi dugaan dan cabaran)


Ekopelancongan Perlis, beri kesan positif ekonomi setempat

KUALA PERLIS, 23 Mei- Destinasi ekopelancongan yang terdapat di Perlis bukan hanya memberi manfaat kepada para pengunjung, malah memberi kesan positif kepada komuniti setempat.Pemangku Raja Perlis, Tuanku Syed Faizuddin Putra Jamalullail bertitah masyarakat setempat boleh menjana pendapatan melalui kegiatan ekonomi termasuk sebagai pemandu pelancong, perniagaan makanan dan minuman, mewujudkan inap desa dan sebagainya."Golongan belia disaran merebut peluang menceburi bidang perniagaan berasaskan pelancongan khususnya ekopelancongan. Ia bagi terus memperkasakan ekopelancongan ini," titah baginda ketika melancarkan Projek Wang Kelian: Lembah Yang Kian Hilang di sini.Projek berkenaan melibatkan penerbitan buku, pameran dan dokumentari yang berupaya meningkatkan kesedaran kepada masyarakat bagi menghargai kepelbagaian biologi dan alam semula jadi yang terdapat di Wang Kelian.

(Destinasi ekopelancongan yang terdapat di Perlis bukan hanya memberi manfaat kepada para pengunjung, malah memberi kesan positif kepada komuniti setempat)


Agong berkenan terima menghadap Putera Mahkota Abu Dhabi

(Al-Sultan Abdullah (KANAN) berkenan menerima menghadap Sheikh Khaled bin Mohamed bin Zayed Al Nahyan, Putera Mahkota Abu Dhabi di Istana Negara)

KUALA LUMPUR, 23 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan menerima menghadap kunjungan hormat Sheikh Khaled bin Mohamed bin Zayed Al Nahyan, Putera Mahkota Abu Dhabi di Istana Negara. Turut berangkat ke sesi menghadap Pemangku Raja Pahang Tengku Hassanal Ibrahim Alam Shah Ibni Al-Sultan Abdullah. Hadir sama Menteri Luar Negeri, Datuk Seri Dr. Zambry Abdul Kadir dan Menteri Pelaburan, Perdagangan dan Industri, Senator Tengku Datuk Seri Zafrul Tengku Abdul Aziz.Yang di-Pertuan Agong turut berkenan mengurniakan Darjah Kebesaran Seri Maharaja Mangku Negara (S.M.N) yang membawa gelaran Tun dan Darjah Kerabat Sri Indera Mahkota Pahang Yang Amat Dihormati (D.K.) kepada Sheikh Khaled. Sheikh Khaled kemudiannya bersama Yang di-Pertuan Agong berangkat ke Upacara Penamaan Orkid sempena nama Presiden Emiriah Arab Bersatu (UAE), Yang Mulia Sheikh Mohamed bin Zayed Al-Nahyan, dan nama bonda Sheikh Mohamed. Ia merupakan satu simbolik persahabatan dan hubungan baik luar biasa antara Presiden UAE dan Yang di-Pertuan Agong.Dua spesis orkid hibrid tersebut dinamakan Papilionanda Sheikh Mohamed dan Dendrobium Sheikha Fatima.

(Al-Sultan Abdullah berkenan menyampaikan spesies orkid hibrid ‘Dendrobium Sheikha Fatima’ kepada Putera Mahkota Abu Dhabi Sheikh Khaled bin Mohamed bin Zayed Al Nahyan yang dinamakan bersempena nama nenda Sheikh Khaled di Istana Negara )


Empat lelaki mengaku salah merusuh di Stadium Perak

(Keempat-empat mereka mengaku bersalah di Mahkamah Majistret Ipoh)

IPOH, 23 Mei- Empat lelaki mengaku bersalah di Mahkamah Majistret sini atas pertuduhan merusuh di Stadium Perak ketika perlawanan Liga Super antara Perak FC menentang Selangor FC, Sabtu lalu.Hakim, S Punitha menetapkan Muhammad Aiman Firdaus Badrul Hisham, 21, Mohamad Amirul Asnil Mat Pandir, 26, dan Muhammad Hayyan Sufi Mohd Sabri, 20, didenda sebanyak RM2,000 atau tiga bulan penjara jika gagal membayar denda.Sementara itu, Mohamad Shahrul Suhami, 17, dibenarkan untuk diikat jamin sebanyak RM1,500 dengan seorang penjamin antara ibu bapa atau penjaga.Bagaimanapun mahkamah menetapkan 28 Jun depan untuk sebutan kes bagi mendapatkan laporan akhlak dari Jabatan Kebajikan Masyarakat (JKM).Pertuduhan dibuat mengikut Seksyen 147 Kanun Keseksaan dan jika disabit kesalahan boleh dipenjara sehingga dua tahun atau denda atau kedua-duanya.Pendakwaan dikendalikan oleh Timbalan Pendakwa Raya, Nasrul Hadi Abdul Hadi, manakala kesemua tertuduh diwakili peguam Yayasan Bantuan Guaman Kebangsaan (YBGK), Robert Gnanarajan.

(Keempat-empat pesalah dibawa keluar dari Mahkamah Majistret Ipoh)


Golongan B40, tiada slip gaji boleh beli rumah melalui SJKP

KUALA LUMPUR, 23 Mei- Individu yang tidak memiliki slip gaji, golongan B40 dan belia yang masih belum memiliki rumah, berpeluang memilikinya di bawah Skim Jaminan Kredit Perumahan (SJKP). Exco Selangor merangkap Pengerusi Perumahan Kesejahteraan Bandar dan Pembangunan Usahawan Selangor, Rodziah Ismail berkata, golongan berkenaan digalak menghadiri Pameran Harta Tanah Bumiputera (BPEX) bagi memohon skim tersebut. "Apa pun ada alternatif kepada pihak-pihak terutamanya bumiputera yang tidak ada sokongan daripada sudut penyata kewangan itu ,pihak pemudahcara ada bersama. Begitu jugak mereka yang bekerja secara kontrak", katanya.Beliau berkata demikian pada sidang media BPEX, di ibu negara.Sebanyak 50 pemaju perumahan terlibat dengan lebih 4,000 unit kediaman ditawarkan di Lembah Klang. Antara pemaju perumahan yang mengambil bahagian ialah Perbadanan Kemajuan Negeri selangor (PKNS) ,Gamuda Land dan Glenmarie Cove.BPEX yang dianjur Marvel Management Communication ini menyasarkan jualan RM50 juta untuk pameran kali iniPameran berlangsung selama dua hari bermula 27 hingga 28 Mei ini bertempat di Pusat Pameran Mid Valley,Kuala Lumpur.

(Sidang media Pameran Harta Tanah Bumiputera BPEX)


Tentera laut perlu pemodenan - Menteri

(Foto Dato’ Seri Utama Haji Mohamad Bin Haji Hasan)

LANGKAWI, 23 Mei- Pemodenan tentera laut adalah penting dan wajar diperbaharui dengan teknologi terkini berkaitan ketenteraan laut.Menurut Menteri Pertahanan, Datuk Seri Mohamad Hasan, ia juga bagi memastikan angkatan tentera itu bergerak seiring dengan ekonomi moden.  “Tentera laut mestilah bersedia untuk menghadapi sebarang senario, dilengkapi kebijaksanaan, kecerdikan dan pengalaman untuk menangani perkara yang tidak dijangka.“Sejarah telah menunjukkan kepada kita bahawa dengan perkembangan teknologi, landskap keselamatan dan sifat hal ehwal maritim turut berubah," katanya ketika berucap pada Perbincangan Meja Bulat Ketua-Ketua Tentera Laut (CNRT) sempena Pameran LIMA'23 di Pusat Pameran Antarabangsa Mahsuri (MIEC) di sini.Turut hadir Panglima Tentera Laut Diraja Malaysia (TLDM), Laksamana Datuk Abdul Rahman Ayob.


KKD pandang serius isu jual semula tiket konsert

(Coldplay dijadual mengadakan konsert di Stadium Nasional Bukit Jalil, Kuala Lumpurpada 22 November 2023/ FB Coldplay)

KUALA LUMPUR, 23 Mei- Kementerian Komunikasi dan Digital (KKD) akan bekerjasama dengan kementerian berkaitan bagi meneliti keperluan mewujudkan undang-undang anti ulat tiket bagi mengekang aktiviti itu daripada terus berleluasa.Menterinya, Fahmi Fadzil berkata, pihaknya memandang serius isu berkaitan penjualan semula tiket konsert pada harga tidak munasabah."Sekarang kita tidak ada lagi undang-undang berkaitan anti ulat tiket. Oleh sebab itu, kita akan teliti bersama kementerian lain, yang mungkin menganjurkan aktiviti atau program yang ada aspek penjualan tiket secara dalam talian atau sebaliknya."Kita juga akan melihat apa peruntukan undang-undang yang perlu diwujudkan untuk mengelak masalah ulat tiket ini daripada berulang pada masa depan," katanya dalam Sidang Media bersama Kementerian Perdagangan Dalam Negeri dan Kos Sara Hidup berhubung isu penjualan semula tiket konsert kumpulan muzik ternama dari United Kingdom, Coldplay.


12 kes khianat di premis jual kereta - Polis

GEORGE TOWN, 23 Mei- Polis mengesahkan terdapat 12 kes khianat terhadap premis menjual kereta baharu dan terpakai setakat hari ini.Ketua Polis Daerah Timur Laut, ACP Soffian Santong berkata ia membabitkan kerugian sebanyak RM60,000.Sebanyak 10 premis menjadi sasaran dalam insiden tersebut. 43 buah kereta dan 18 motosikal pelbagai jenama telah mengalami kerosakan cat."Suspek melakukan perbuatan itu seorang diri dengan menaiki motosikal dan kemudian membaling cat atau asid di beberapa premis pengusaha kereta. Mereka akan meminta wang berjumlah RM10,000 terhadap pengusaha kereta. Sekiranya pengusaha kereta enggan melunaskan bayaran itu, mereka akan melakukan perkara sama."Kes disiasat bawah kesalahan khianat Seksyen 427 Kanun Keseksaan dan kesalahan mendatangkan ketakutan bencana dengan tujuan hendak melakukan pemerasan Seksyen 385 Kanun Keseksaan," kata ACP Soffian kepada pemberita di sini.

(Sebanyak 10 premis telah menjadi sasaran yang melibatkan 43 buah kereta dan 18 motosikal pelbagai jenama telah mengalami kerosakan cat)


34 regu sertai Piala Ketua Menteri Melaka

MELAKA, 23 Mei- Piala Ketua Menteri Melaka dilihat platform terbaik  bagi pencarian bakat baru sebagai persediaan ke Sukan Malaysia (SUKMA) 2024 di Sarawak.Presiden Persatuan Sepak Takraw Melaka (PASTAM) Datuk Akramuddin Abdul Aziz, berkata, kertas kerja bagi acara itu telah pun dibuat dan dijangka akan diadakan pada Julai nanti.Katanya, dua kategori akan dipertandingkan iaitu bawah 21 tahun dan atas 21 tahun .Beliau turut menyasarkan, sebanyak 34 regu akan terlibat dalam kejohanan itu."Kertas kerja telah dibuat kita akan buat dalam bulan Julai nanti dan kita akan memaklumkan pada Majlis Sukan Negeri Melaka."Mereka telah pun bersetuju untuk mengadakan kejohanan tersebut dan saya percaya kejohanan ini akan berjaya mengumpulkan pemain-pemain bawah 21 tahun untuk kita mengambil mereka ini mewakili Melaka pada SUKMA akan datang,"katanya.Beliau berkata demikian ketika ditemui selepas Majlis Memperkenalkan Pemain Melaka Titans bagi Kejohanan Liga Sepak Takraw (STL) 2023 di sebuah hotel di Jalan Hang Tuah.Mengulas lanjut beliau berkata, pihaknya juga akan bekerjasama dengan Jabatan Pendidikan Negeri Melaka, untuk mencari pasukan yang ingin turut serta dalam kejohanan tersebut.

(Presiden Persatuan Sepak Takraw Melaka (PASTAM) Datuk Akramuddin Abdul Aziz)


Kalendar sekolah kembali bermula Januari 2026 - Fadhlina

KUALA LUMPUR, 23 Mei- Kementerian Pendidikan (KPM) akan memulakan semula sesi persekolahan pada Januari, bermula pada tahun 2026.Menteri Pendidikan, Fadhlina Sidek berkata, pihaknya telah memulakan usaha merancang untuk mengawalkan kalendar akademik persekolahan bagi sesi 2024/2025 pada Februari 2025.Menerusi langkah itu, beliau berharap, aspek kewangan dan ekonomi dapat dirancang mulai sekarang oleh semua pihak terlibat."Jadi permintaan untuk memulakan sesi persekolahan pada Januari akan ditunaikan pada 2026," katanya menjawab pertanyaan wakil Sri Gading Aminnolhuda Hassan mengenai bila persekolahan akan kembali bermula pada Januari.Dalam pada itu, Fadhlina berkata, seiring pengumuman itu, beliau berharap semua pihak berkaitan dapat melakukan perancangan dan persediaan menyeluruh bagi mendepani perubahan berkenaan."Secara tidak langsung, perancangan cuti keluarga, kenduri kendara, cuti-cuti cikgu sebagaimana yang telah pun kami umumkan dalam 10 prakarsa sempena hari guru dapat diatur berdasarkan kalendar akademik persekolahan yang akan diwartakan," katanya.


Syarat ketat kepada telco laksana model dwirangkaian 5G - PM

KUALA LUMPUR, 23 Mei - Syarat ketat dikenakan terhadap syarikat telekomunikasi yang terlibat di bawah pendekatan model dwirangkaian 5G yang bakal dilaksana.Tindakan bagi memastikan perkhidmatan 4G adalah menyeluruh dan berkualiti. Perdana Menteri, Datuk Seri Anwar Ibrahim berkata peralihan kepada model tersebut hanya bermula selepas pelaksanaan rangkaian Digital Nasional Berhad (DNB) mencapai 80 peratus liputan di kawasan berpenduduk.

"Supaya menjamin keselamatan bukan sahaja dari sudut kemudahan dari semua rakyat, keduanya soal keselamatan siber melalui CyberSecurity yang akan memantau bersama implikasi kepada kerajaan dikurangkan kerana bergantung kepada telco dan syarat kedua yang ketat ialah harga kepada pengguna mestilah rendah seperti yang ditetapkan di bawah DNB," katanya pada sesi Waktu Pertanyaan-Pertanyaan Menteri pada persidangan Dewan Rakyat, di sini.Beliau menjawab soalan Ahli Parlimen Ampang, Rodziah Ismail mengenai kemungkinan keputusan kerajaan beralih daripada model rangkaian borong tunggal kepada dwirangkaian mengakibatkan beberapa kemudaratan kepada kerajaan dan kenaikan tarif 5G buat pengguna.Tambah Anwar, keengganan syarikat mematuhi syarat tersebut boleh mengakibatkan kontrak terbatal.


Kalimah Allah: Tarik rayuan bagi perkemas, elak bercanggah keputusan Majlis Raja-Raja - PM

KUALA LUMPUR, 23 Mei- Keputusan kerajaan menarik balik rayuan terhadap keputusan Mahkamah Tinggi dalam kes penggunaan kalimah Allah bertujuan memperkemas dan mengelak sebarang keputusan bercanggah dengan apa yang diputuskan Majlis Raja-Raja Melayu.Perdana Menteri, Datuk Seri Anwar Ibrahim berkata, keputusan itu dibuat selepas mendapat pandangan peguam negara dan dirujuk Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, agar ia dapat diperjelaskan serta tidak akan berbangkit isu yang sama."Peguam negara berpendapat kes lemah kerana peraturan yang dibuat Kementerian Dalam Negeri (KDN), maka keputusan yang dibuat atas pandangan peguam negara dan dirujuk Yang di-Pertuan Agong ialah memperkemaskan."Kalau tidak, kita buat rayuan, kes akan bangkit lagi kerana ada percanggahan. "Jadi sebab itu kita (kerajaan) tamatkan dengan pinda semua peraturan supaya jelas dan tidak ada kes berkaitan yang boleh dibawa ke mahkamah," katanya ketika menjawab pertanyaan wakil Kota Bharu, Datuk Seri Takiyuddin Hassan di Dewan Rakyat, di sini, hari ini.Dalam pada itu, Anwar menegaskan bahawa isu penggunaan kalimah Allah tidak perlu terus dipolitikan kerana keputusan itu adalah selari serta tidak bercanggah dengan keputusan Majlis Raja Raja."Ia memang dirujuk kepada Yang di-Pertuan Agong dan baginda memberi pandangan supaya semua keputusan harus terikat dengan keputusan Majlis Raja-Raja iaitu kalimah Allah tidak boleh digunakan di Semenanjung dan kelonggaran diberi di Sabah dan Sarawak. Jadi, tidak timbul isu soal tidak dirujuk." tambahnya lagi menjawab pertanyaan wakil Bagan Serai, Datuk Idris Ahmad di sini.Jelas Anwar, undang-undang mengenai penggunaan kalimah Allah tidak pernah dipinda sejak tahun 1986."Keputusan yang dibuat sejak 1986 tidak pernah dipindah, sekarang Kerajaan Perpaduan hendak pinda supaya dapat diperjelaskan lagi fungsinya," tambahnya.

Cadangan bagi mengemaskini peraturan berhubung penggunaan kalimah Allah bakal dibentangkan dalam Mesyuarat Majlis Raja-Raja pada Julai ini.

Anwar berkata, kerajaan akan merujuk kepada Majlis Kebangsaan Bagi Hal Ehwal Agama Islam Malaysia (MKI) yang dipengerusikan Sultan Selangor, Sultan Sharafuddin Idris Shah.


NSRC terima lebih 30,000 aduan penipuan kewangan - PM

KUALA LUMPUR, 23 Mei - Lebih 30,000 aduan penipuan kewangan dalam talian diterima Pusat Response Scam Kebangsaan (NSRC) setakat April lalu.11,000 daripadanya merupakan panggilan mangsa scam dengan jumlah kerugian RM104.8 juta.Perdana Menteri, Datuk Seri Anwar Ibrahim berkata dengan mengambil kira perebakan kes seumpamanya ke seluruh dunia, beberapa langkah kerjasama dengan negara lain giat dilaksana untuk mencari kaedah berkesan bagi menanganinya.Ini terutama dalam aspek perancangan dan penilaian berkaitan pengukuhan operasi NSRC termasuk memanjangkan masa operasi NSRC.

"Cadangan untuk menambah waktu operasi dipersetujui tetapi saya ingin maklum bahawa Bank Negara (BNM) telahpun memberi maklum kepada semua bank supaya operasi pemantauan 24 jam ini ada ke arah automatik supaya pengadu boleh mengambil tindakan menghentikan pengeluaran dana dari bank serta-merta. Ini perkembangan yang baru dilakukan oleh BNM," katanya.Beliau menjawab pertanyaan Ahli Parlimen Bakri, Tan Hong Pin pada sesi pertanyaan menteri di Dewan Rakyat.

Sementara itu, Anwar berkata strategi serta kerjasama sedia ada akan terus diperkukuh dari semasa ke semasa bagi menangani kes penipuan.Untuk itu, sebanyak 3,595 kes penipuan dan 33 kertas siasatan bagi kesalahan pengubahan wang haram telah diambil tindakan di bawah Seksyen 420 Kanun Keseksaan."Kerajaan telah dapat pulangan rampasan RM34.8 juta. Isunya sekarang ialah bagaimana kita hendak pulangkan. Jadi, arahannya sekarang ialah beberapa pindaan termasuk kanun tatacara jenayah supaya dapat dipulangkan lebih awal kepada pengadu atau mangsa dan dikekalkan bon sebagai ganti sementara kes berjalan. "Kalau tidak, ia terpaksa tunggu dua tahun supaya dapat balik wang yang telah ditipu itu," katanya.


Deruman jet pejuang gegarkan pembukaan LIMA '23

LANGKAWI, 23 Mei - Langkawi kembali digegarkan dengan deruman enjin jet pejuang setelah Pameran Antarabangsa Maritim dan Aeroangkasa Langkawi 2023 (LIMA '23) membuka tirainya hari ini.Majlis pembukaan segmen pertunjukan udara disempurnakan Menteri Pertahanan, Datuk Seri Mohamad Hasan bersama Menteri Pengangkutan, Anthony Loke.

Antara aset terlibat dalam pertunjukan formasi itu adalah 31 pesawat milik Tentera Udara Diraja Malaysia (TUDM) jenis F/A18-AD Hornet, Hawk 108/208, Sukhoi SU30MKM dan pesawat pengangkut jenis C-130H dan A400M. Manakala lima helikopter dari Tentera Darat ialah jenis MD530G, EC725AP, EC725, AW139 dan AW109.Pertunjukan pembukaan itu berlangsung selama setengah jam; turut menampilkan pasukan aerobatik antarabangsa yang melakukan persembahan membabitkan Black Eagle dari Korea Selatan, Jupiter (Indonesia), Russian Knight (Russia) dan August 1st (China).Bagi segmen maritim, acara pembukaan bakal dilancarkan Perdana Menteri, Datuk Seri Anwar Ibrahim petang ini di Resort World Langkawi.LIMA '23 dijangka menarik kehadiran lebih 45,000 pelawat perdagangan dan 250,000 pengunjung awam. LIMA kali ke-16 itu disertai lebih 525 pempamer; akan berlangsung sehingga Sabtu ini.


Bekalan gula di Perak terkawal, cukup tanpa kenaikan harga

IPOH, 23 Mei- Bekalan gula di Perak adalah terkawal dan mencukupi tanpa sebarang kenaikan harga dengan kira-kira 30,000 pemeriksaan dijalankan Kementerian Perdagangan Dalam Negeri dan Kos Sara Hidup (KPDN) Perak di seluruh negeri, setakat semalam.Exco Perak, Woo Kah Leong berkata, hasil pemeriksaan yang dijalankan itu, hanya lima aduan diterima berkaitan bekalan dan harga gula dengan kesemuanya telah diselesaikan. "Bekalan gula di negeri ini di semua 15 daerah adalah terkawal dan mencukupi keperluan bagi penduduk di Perak, tanpa sebarang kenaikan harga. "Untuk makluman semua, gula merupakan antara 13 barang kawalan berjadual di bawah Peraturan-Peraturan Kawalan Bekalan 1974," katanya dalam sidang media sempena Mesyuarat Ketiga, Tahun Pertama, Persidangan Dewan Undangan Negeri Perak ke-15 di Bangunan Perak Darul Ridzuan, di sini.


Polis Kelantan sudah bersedia hadapi PRN

GUA MUSANG, 23 Mei- Polis Kelantan bersiap sedia untuk mengerakkan tenaga anggotanya bagi mengawal keselamatan menjelang Pilihan Raya Negeri (PRN) yang dijangka berlangsung pada Jun nanti.Ketua Polis Kelantan, Datuk Muhamad Zaki Harun berkata, perancangan PRN setakat ini adalah mengekalkan kekuatan yang pernah diguna pakai semasa Pilihan Raya Umum ke-15 (PRU15) lepas."Kami juga bersedia dari sudut pertembungan yang mungkin melibatkan banyak parti, kalau dulu Kelantan hanya dua parti saja. Jadi, persediaan kami perlu lebih hebat, lebih-lebih lagi dari segi mengawal suasana semasa kempen dan hari mengundi."Insya Allah, dengan persiapan yang dibuat dengan input-input yang ada, saya percaya PRN Kelantan dapat dikendalikan dalam tahap keselamatan yang baik," katanya kepada pemberita di Ibu Pejabat Polis Daerah (IPD) Gua Musang di sini.


BPHM tarik penyertaan antarabangsa, sasar 4,000 peserta

BALIK PULAU, 23 Mei- Seramai 4,000 orang peserta disasarkan untuk menyertai acara larian terulung di Balik Pulau, Balik Pulau Half Marathon (BPHM) yang dijadualkan berlangsung pada 4 Jun 2023.Menawarkan tiga kategoti iaitu 5KM Fun Run, 10KM dan Half Marathon 21KM, Ahli Parlimen Balik Pulau, Datuk Muhammad Bakhtiar Wan Chik berkata pendaftaran awal telah dibuka pada 10 Januari lalu dan sehingga kini, seramai 3,800 peserta telah mengesahkan penyertaan."Untuk edisi yang pertama ini penyertaan daripada peserta antarabangsa juga amat memberangsangkan iaitu dari Kenya, Jepun, Singapura, Australia dan Thailand."Keunikan BPHM2023 adalah bersempena dengan musim raja buah iaitu 'musim durian' yang sedang berlangsung di Balik Pulau. Balik Pulau juga mempunyai lokasi tarikan pelancong seperti Pantai Malindo, Taman Tema ESCAPE, Entopia Butterfly Farm, dan Container Art, apalagi Balik Pulau adalah lokasi ‘hidden gem’ di Pulau Pinang,"katanya.Tambahnya lagi, larian yang dianjurkan Pusat Khidmat Parlimen Balik Pulau bersama iRUN Malaysia itu akan menampilkan Idea Property Group selaku penaja utama selain penyertaan pelbagai syarikat antara Bubbles O2, Brooks, N8 Sprots Nutrition, Faz Rehab Sports Centre, Peak Fitness dan SNUG Malaysia.BPHM2023 turut mendapat kerjasama daripada komuniti larian seperti Kazoku Runners, Wind Runners, The Running Saga, Utara Runnaz, Pendang Runners dan Kedah Runners.Pengambilan kit larian akan diadakan pada 2 dan 3 Jun bertempat di Balik Pulau, Pulau Pinang, sementara pendaftaran masih boleh dibuat dengan melayari www.irunmalaysia.com.

(Ahli Parlimen Balik Pulau, Datuk Muhammad Bakhtiar Wan Chik)


Kadar jangka pendek kekal stabil dengan operasi BNM

KUALA LUMPUR, 23 Mei- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM49.26 bilion dan RM25.14 bilion dalam dana Islam.Hari ini, bank pusat akan menjalankan tender pasaran wang konvensional bernilai RM1 bilion selama tujuh hari.Ia juga mengadakan dua tender Qard yang terdiri daripada RM800 juta bertempoh tujuh hari dan RM500 juta untuk 14 hari.Selain itu, bank pusat juga akan mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM47.3 bilion bagi tender semalaman konvensional dan RM22.8 bilion untuk tender semalaman Murabahah. -BERNAMA


Liga Juara: Newcastle kembali buat kali pertama dalam 20 tahun

NEWCASTLE, 23 Mei - Eddie Howe memuji pemain-pemain Newcastle kendaliannya yang layak ke Liga Juara Eropah buat pertama kali dalam tempoh 20 tahun selepas seri 0-0 menentang Leicester.Selepas Liverpool yang menghuni tangga kelima seri dengan Aston Villa pada Sabtu, Newcastle hanya memerlukan satu mata daripada dua perlawanan terakhir untuk mengesahkan kelayakan ke Liga Juara Eropah.Skuad kendalian Howe yang berada di tangga ketiga Liga Perdana Inggeris mencapai sasaran mereka pada percubaan pertama di St James' Park.

"Malam yang menakjubkan. Selepas pergelutan di zon penyingkiran musim lalu, persoalan timbul sama ada kami mampu menjadi pasukan lebih baik. Saya perlu memuji seluruh skuad kerana secara fizikal ia satu tuntutan yang besar. Kini mereka sudah melihat hasil kerja keras mereka," kata Howe.Kebangkitan Newcastle dari kelompok penyingkiran ke kedudukan empat teratas Liga Perdana Inggeris hanya dalam 18 bulan adalah hasil daripada bimbingan Howe dan sokongan kewangan daripada kumpulan pemilik dari Arab Saudi.The Magpies turut mara ke final domestik pertama sejak tahun 1999 musim ini, tewas kepada Manchester United dalam saingan Piala Liga.Selepas kali terakhir memenangi Liga Juara Eropah di bawah kendalian Bobby Robson pada tahun 2003, Newcastle yang bergelut dalam saingan Liga Perdana Inggeris sejak dua dekad lalu percaya mereka kini mampu menjadi calon kejuaraan sekali lagi.Leicester pula yang membuat kejutan dengan menjuarai Liga Perdana Inggeris tujuh tahun lalu, kini di ambang penyingkiran untuk kali ke-12 dalam sejarah mereka.Sekiranya kembali ke Liga Kejuaraan buat pertama kali sejak tahun 2018, Leicester akan menyamai rekod yang dipegang Birmingham.Skuad kendalian Dean Smith itu berada di tangga ketiga tercorot selepas hanya menang sekali dalam 15 perlawanan liga.Leicester kini hanya dua mata di belakang Everton yang berada di atas garis penyingkiran dan akan tersingkir jika The Toffees memenangi perlawanan terakhir mereka menentang Bournemouth, tanpa mengira keputusan perlawanan terakhir Leicester menentang West Ham.-AFP


Bayi lima bulan, kanak-kanak cedera tercampak daripada lori

PONTIAN, 23 Mei- Seorang bayi lelaki lima bulan, dan seorang kanak–kanak lelaki lima tahun cedera, selepas tercampak keluar daripada sebuah lori, yang terbabit kemalangan di Jalan Kayu Ara Pasong, Pontian, Johor, 3:21 petang semalam.Turut cedera dalam kemalangan, ibu kepada dua beradik itu, berumur lingkungan 30-an.Komander Operasi, Pegawai Bomba Kanan Satu Mohd Nazri Ahmad Shahidon memaklumkan, bapa kepada kanak–kanak berkenaan yang memandu lori tersebut bagaimanapun terselamat.Kemalangan berlaku semasa keluarga itu dalam perjalanan ke tapak pasar malam untuk berniaga, sebelum lori tersebut hilang kawalan dan terbabas ke dalam parit.Pasukan Keluaran Operasi (PKO) menggunakan peralatan khas untuk mengeluarkan mangsa wanita yang tersepit.Operasi berjalan kurang sejam, melibatkan sepuluh anggota daripada Balai Bomba dan Penyelamat Pontian Baru.


Isu tular: Pertemuan dengan Afifa Ramli akan diadakan - HTJS

SEREMBAN, 23 Mei- Hospital Tuanku Ja'afar Seremban (HTJS) memandang serius kenyataan yang tular menerusi Facebook 'Afifa Ramli' berkenaan dakwaan pesakit diarah untuk discaj dari wad dalam keadaan masih tidak stabil.Pengarahnya, Datuk Dr. Zaleha Md Noor berkata, satu pertemuan dengan pengadu akan diadakan bagi mendapatkan gambaran yang lebih terperinci serta membincangkan mengenai aduan yang tular sejak semalam.Satu jawatankuasa penyiasatan yang terdiri daripada pakar dan pegawai perubatan juga akan diwujudkan, khusus bagi menyiasat dengan teliti isu berkenaan."Kami memohon mana-mana pihak untuk tidak membuat sebarang andaian terhadap pihak tang terlibat sepanjang proses siasatan dijalankan," katanya dalam satu kenyataan.


Sultan Kedah titah jemaah haji jaga akhlak, jauhi anasir tidak sihat

ALOR SETAR, 23 Mei- Mengambil iktibar daripada pelaksanaan ibadat haji, Sultan Kedah, Al Aminul Karim Sultan Sallehuddin Ibni Almarhum Sultan Badlishah berharap umat Islam khususnya di Kedah terus bersatu hati, tanpa melihat kepada sebarang perbezaan yang boleh memecahbelahkan kesatuan ummah dan keharmonian masyarakat berbilang bangsa di Kedah khususnya dan Malaysia amnya.Baginda turut menyeru bakal jemaah haji agar sentiasa menjaga akhlak dan menjauhi segala anasir tidak sihat yang boleh menjejaskan imej serta nama baik negeri Kedah. Al Aminul Karim Sultan Sallehuddin bertitah, ibadat haji memerlukan pengorbanan dari segi wang ringgit, masa dan tenaga dan mereka perlu bersedia dalam semua aspek terutamanya dari segi kesihatan mental, fizikal dan spiritual. Melihat kepada situasi pandemik Covid-19 dunia yang masih belum pulih sepenuhnya, baginda menasihati bakal Jemaah haji untuk terus menjaga kebersihan diri dan memastikan semua Prosedur Operasi Standard, SOP dipatuhi. Semua bakal jemaah haji juga harus mematuhi dan menghormati peraturan, serta undang-undang yang ditetapkan oleh Kerajaan Arab Saudi demi menjaga hubungan kedua-dua negara yang sudah lama terjalin. "Pada musim haji kali ini dijangka tiga juta umat Islam dari pelbagai negara akan mula berkumpul semula di tanah suci. Perhimpunan besar ini pastinya mencabar sekali gus mengajar umat Islam untuk bersabar, bertoleransi dan berkasih sayang tanpa mengira warna kulit, bahasa, adat resam dan budaya,"titah baginda. Al Aminul Karim Sultan Sallehuddin bertitah demikian sempena Majlis Mengucapkan Selamat Jalan kepada Jemaah Haji Negeri Kedah ke Tanah Suci bagi musim Haji 1444 Hijrah di Pusat Konvensyen dan Hotel Raia, di Alor Setar, Kedah.  Dalam titah ucapan sama, baginda menyeru jemaah haji supaya memanjatkan doa ke hadrat Allah SWT agar Malaysia kekal sejahtera dan dijauhkan dari bencana serta malapetaka yang tidak diingini. Seramai 2,321 bakal Jemaah haji dari Kedah akan menunaikan rukun Islam yang ke lima itu. Kesemua mereka telah dan akan menaiki 11 penerbangan secara berperingkat-peringkat dari Lapangan Terbang Sultan Abdul Halim, Alor Setar ke Lapangan Terbang Antarabangsa Kuala Lumpur, KLIA dan seterusnya menaiki penerbangan sewa khas ke Tanah Suci bermula 20 Mei lalu hingga 29 Mei ini.

(Sultan Kedah, Al Aminul Karim Sultan Sallehuddin bertitah pada Majlis Mengucapkan Selamat Jalan kepada Jemaah Haji Negeri Kedah ke Tanah Suci bagi musim Haji 1444 Hijrah di Pusat Konvensyen dan Hotel Raia, di Alor Setar, Kedah)


40 individu ditahan disyaki terlibat sindiket judi

KUALA LUMPUR, 23 Mei-Kira-kira 40 individu ditahan disyaki terlibat dengan sindiket perjudian dalam talian dan pengurup wang digital tidak sah menerusi beberapa serbuan di ibu negara dan Selangor, Jumaat lepas.Suspek terdiri daripada 17 lelaki dan seorang wanita tempatan, 15 lelaki dan enam warga China, serta seorang lelaki warga Singapura itu direman sehingga Khamis ini.Setiausaha Polis Malaysia Datuk Noorsiah Mohd Saaduddin berkata beberapa barang kes antaranya telefon bimbit, wang tunai dolar Amerika dan pelbagai jenama set komputer turut dirampas.Hasil siasatan mendapati sindiket menyediakan platform judi dalam talian yang menyasarkan warga Taiwan dan pelanggan yang berminat untuk bertaruh di platform itu.Sindiket juga didapati menjalankan kegiatan pengurup wang digital tanpa lesen dengan melakukan penukaran wang yang diterima dari China kepada matawang Kripto dolar yang kemudiannya menghantar semula mata wang itu ke negara tersebut.Kes disiasat mengikut Seksyen 420 Kanun Keseksaan dan Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001.

(Antara barang rampasan dari judi antarabangsa haram oleh Bukit Aman/FOTO RTM)


Punca kebakaran bangunan KWSP sedang dikenal pasti

KUALA LUMPUR, 23 Mei-Kumpulan Wang Simpanan Pekerja (KWSP) bersama Pacific Senior Living (Pacific) sedang bekerjasama dengan pihak berkuasa tempatan (PBT) dan Jabatan Bomba dan Penyelamat bagi mengenal pasti punca kebakaran dan menilai kerosakan bangunan lama KWSP di Petaling Jaya yang terbakar pagi Isnin lalu.Jabatan Hal Ehwal Korporat KWSP dalam satu kenyataan berkata Pacific merupakan pihak pemaju yang sedang melaksanakan kerja-kerja pengubahsuaian semula bangunan tidak berpenghuni yang terletak di Jalan Gasing itu sebagai kemudahan kediaman warga emas selepas memeterai perjanjian pajakan selama 30 tahun dengan KWSP pada 6 April 2022.Dalam kejadian kebakaran itu, dilaporkan bangunan terbakar hanya melibatkan tingkat 4 dan tingkat 5 dengan insiden tidak melibatkan sebarang kemalangan jiwa.Ini merupakan kebakaran kali kedua bangunan tersebut selepas insiden sama pada 2018.

(Bangunan lama KWSP Petaling Jaya terbakar kali kedua/FOTO RTM)


Lawatan PM ke-9 negara tarik potensi pelaburan RM184.73 bilion

KUALA LUMPUR, 23 Mei-Misi penggalakan pelaburan dan perdagangan serta lawatan rasmi Perdana Menteri Datuk Seri Anwar Ibrahim ke sembilan buah negara dari Januari hingga Mac 2023 telah berjaya menarik potensi pelaburan dianggarkan lebih RM184.7 bilion serta potensi eksport lebih RM3 bilion.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata antara misi utama digalas Perdana Menteri adalah meyakinkan bakal pelabur untuk melabur di Malaysia.Antara negara yang dilawati Perdana Menteri dan delegasi kerajaan adalah Indonesia, Brunei Darussalam, Singapura, Thailand, Turkiye, Filipina, Arab Saudi, Kemboja dan China. Datuk Armizan berkata, lawatan rasmi dan persidangan antarabangsa itu platform terbaik bagi mempromosikan Malaysia serta memberi maklumat terkini kepada komuniti perniagaan antarabangsa mengenai kedudukan ekonomi dan persekitaran perniagaan di negara ini. Terutamanya dalam sektor kebudayaan dan pelancongan ke arah menggalakkan perhubungan yang lebih akrab dalam kalangan rakyat dan pertumbuhan sosio-ekonomi yang mampan, serta memupuk persefahaman yang lebih jitu antara kedua-dua buah negara,” katanya dalam jawapan bertulis yang disiarkan di laman sesawang Parlimen, pada Isnin.Lawatan rasmi ke Arab Saudi dari 22 hingga 24 Mac 2023, menyaksikan pemeteraian dan pertukaran memorandum persefahaman antara syarikat Malaysia dan Arab Saudi dengan anggaran kos pelaburan berjumlah AS$50 juta dolar.Manakala ketika lawatan rasmi ke Kemboja, dua MoU ditandatangani antara kerajaaan Malaysia dan Kemboja berhubung pengambilan, penggajian dan penghantaran pulang pekerja domestik dan penghantaran pulang pekerja.

(Presiden Indonesia, Jokowi dan Perdana Menteri, Datuk Seri Anwar Ibrahim/FOTO RTM)


KUALA LUMPUR, 22 Mei- Dianggarkan 5,000 bayi dilahirkan setiap tahun di Malaysia mempunyai masalah jantung berlubang dan kongenital.Untuk itu orang ramai ditekankan supaya menjaga aspek kesihatan diri dengan mengamalkan gaya hidup sihat.Isteri Perdana Menteri, Datuk Seri Dr Wan Azizah Wan Ismail berkata kebanyakan pesakit memerlukan rawatan pembedahan jantung dengan kepakaran yang kompleks dan melibatkan kos rawatan yang mahal."Berdasarkan laporan Kos Langsung Penjagaan Kesihatan Penyakit Tidak Berjangkit di Malaysia, dianggarkan RM3.93 bilion daripada jumlah keseluruhan RM9.65 bilion kos penjagaan kesihatan pada 2017 diperuntukkan bagi perbelanjaan merawat pesakit jantung."Satunya ialah gaya hidup. Kalau gaya hidup kita untuk sakit jantung ni kita mesti jaga bersama. Itu sebab saya sedikit antimerokok. Walaupun tahu itu memberikan kita banyak dana kutipan daripada cukai jualan namun ini adalah salah satunya. Kita membayar dengan kesihatan kita," katanya ketika berucap melancarkan Majlis Menandatangani Perjanjian Kerjasama (MoU) antara Yayasan MYPRIHATIN dengan IJN Foundation (IJNF) di Institut Jantung Negara (IJN) di sini.Mou itu dimeterai bagi menjalin kerjasama mengendali dan menampung kos logistik pesakit jantung kanak-kanak yang menghadapi masalah kewangan.MYPRIHATIN turut menyerahkan sumbangan dana berjumlah RM100,000 hasil sumbangan korporat dan orang ramai kepada IJNFSesi menyantuni pesakit jantung kanak-kanak turut diadakan di Wad Pediatrik IJN di samping penyerahan 50 hamper sumbangan.

(Datuk Seri Dr Wan Azizah berkata 5,000 bayi dilahirkan setiap tahun alami masalah jantung berlubang)


Salah guna aplikasi telegram, MCMC teliti kenakan tindakan tegas

KUALA LUMPUR, 22 Mei- Suruhanjaya Komunikasi dan Multimedia Malaysia (MCMC) sedang meneliti untuk mengenakan tindakan tegas terhadap pelaku yang memuat naik kandungan pornografi dan menjual dadah serta ubat-ubatan yang tidak disahkan Kementerian Kesihatan menerusi aplikasi telegram. Menteri Komunikasi dan Digital, Fahmi Fadzil berkata tindakan tegas wajar diambil kepada mereka yang telah menyalahgunakan aplikasi itu.Taktik mempromosikan aktiviti menyalahi undang-undang sedemikian amat merisaukan susulan banyak aduan diterima pihaknya. "Saya juga terima banyak aduan tentang platform telegram disalahgunakan untuk pornografi, jualan ubat dan dadah serta macam-macam perkara lain yang melanggar undang-undang."Saya telah menyatakan dan mengarahkan MCMC untuk memanggil pihak telegram dan sehingga hari ini mereka enggan hadir. "Saya minta pihak MCMC untuk meneliti tindakan tegas kerana perkara seperti menjual dadah dan mempamerkan bahan pornografi dalam aplikasi ini amat merisaukan. Pihak kerajaan akan ambil tindakan yang tegas," katanya.

(Fahmi ketika ditemui pemberita di Wisma Bernama hari ini)

Beliau berkata demikian kepada pemberita selepas menghadiri Majlis Rumah Terbuka Aidilfitri dan Sambutan Ulang Tahun ke-56 Pertubuhan Berita Nasional Malaysia (BERNAMA) di Wisma Bernama.

Fahmi turut mengucapkan tahniah kepada BERNAMA atas sambutan ulang tahunnya ke-56.Beliau juga menyambut baik penganjuran Hari Wartawan Nasional yang disifatkan medium mempamerkan peranan bidang kewartawanan."Saya cukup menggalakkan usaha dan ikhtiar BERNAMA menganjurkan Hari Wartawan Nasional kerana dari segi itu ia menunjukkan satu pusat penggerak utama dalam industri media di Malaysia," katanya.


(Datuk Dr Mohd Nizom Sairi berkata ujian awal pelaksanaannya dijangka bermula Mac tahun depan melibatkan syarikat yang sudah bersedia dengan sistem tersebut)

KUALA LUMPUR, 22 Mei- Lembaga Hasil Dalam Negeri (LHDN) menyasarkan 4,000 syarikat berpendapatan melebihi RM100 juta, menjadi pengguna fasa pertama E-Invois yang bermula 1 Jun 2024.Ketua Pegawai Eksekutif LHDN, Datuk Dr Mohd Nizom Sairi berkata ujian awal pelaksanaannya dijangka bermula Mac tahun depan melibatkan syarikat yang sudah bersedia dengan sistem tersebut."Kita mula dengan perniagaan mengikut jadualnya pada 1 Jun 2024 yang mencatat pendapatan RM100 juta, kemudian RM50 juta pada Januari. "Jadi ada garis waktu kita boleh berikan nanti butirannya. Maklumat diberikan untuk perniagaan dengan pelanggan itu adalah fasa yang terakhir nanti setelah kita dapati 'biz to biz' atau perniagaan ke perniagaan benar-benar sudah mantap," kata beliau kepada media di sini.Pelaksanaan E-Invois bertujuan memastikan kecekapan pengurusan pentadbiran percukaian negara ,seiring perkembangan teknologi semasa.

(Datuk Dr Mohd Nizom berkata 4,000 syarikat disasar jadi pengguna awal E-Invois)


(Istiadat pengurniaan pingat disempurnakan Raja Muda Selangor, Tengku Amir Shah mewakili Sultan Sharafuddin Idris Shah Alhaj)

SHAH ALAM, 22 Mei- Seramai 221 individu dari Petaling dan Klang menerima pingat kebesaran bersempena sambutan Ulang Tahun Keputeraan Sultan Selangor ke-77.Istiadat pengurniaan pingat disempurnakan Raja Muda Selangor, Tengku Amir Shah mewakili Sultan Sharafuddin Idris Shah Alhaj di Dewan Jubli Perak, Sultan Abdul Aziz, Shah Alam, hari ini.Dalam majlis itu, seramai 25 individu dianugerahi Pingat Pekerti Terpilih (PPT), 42 individu Pingat Perkhidmatan Cemerlang (PPC), 136 individu Pingat Jasa Kebaktian (PJK) dan 17 individu Pingat Perkhidmatan Selangor (PPS).Pengurniaan pingat kebesaran bersambung esok melibatkan daerah Hulu Selangor, Gombak, Hulu Langat, Kuala Langat, Kuala Selangor, Sabak Bernam dan Sepang.Turut hadir, Setiausaha Kerajaan Negeri, Dato Haris Kasim.

(221 individu terima pingat kebesaran negeri Selangor)


Syarikat penerbangan tempatan digalak guna SAF - Anthony

LANGKAWI, 22 Mei- Syarikat penerbangan tempatan digalak menggunakan Bahan Api Penerbangan Mampan (SAF) sebagai usaha menyokong usaha ke arah ekonomi rendah karbon.Menteri Pengangkutan, Anthony Loke Siew Fook berkata ia sekali gus memenuhi komitmen di bawah Skim Pengimbangan dan Pengurangan Karbon Penerbangan Antarabangsa (CORSIA)."Industri penerbangan merupakan industri paling banyak mengeluarkan pelepasan gas. Di negara-negara barat seperti Eropah, sudah ada negara yang diwajibkan terhadap syarikat penerbangan mereka.Bagaimanapun, di Malaysia kita belum lagi sampai tahap wajibkan tetapi sudah tentu akan ke arah ke situ," kata Anthony kepada pemberita dalam satu sidang media di Langkawi sempena penganjuran LIMA'23.Tambahnya, usaha itu memerlukan kerjasama bersepadu dengan pihak berkepentingan bagi menjayakan usahakan berkenaan.


(serbuan dilakukan sepasukan pegawai penguat kuasa KPDN Cawangan Kubang Pasu diketuai Ketua Pegawai Penguat Kuasa Daerah, K. Muniandy)

KUBANG PASU, 22 Mei- Seorang peniaga di Tunjang, Kedah  dikompaun RM500 serta-merta kerana menawarkan dan menjual gula pasir melebihi harga maksimum .Pengarah Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth menerusi kenyataan berkata peniaga berusia 30 tahun itu menawarkan dan menjual gula pasir putih bertapis kasar pada harga RM11 bagi 3 kilogram.Menurut beliau serbuan dilakukan sepasukan pegawai penguat kuasa KPDN Cawangan Kubang Pasu diketuai Ketua Pegawai Penguat Kuasa Daerah, K. Muniandy ."Premis perniagaan itu disyaki melakukan kesalahan bawah Seksyen 11 Akta Kawalan Harga Dan Anti Pencatutan 2011 iaitu Pelanggaran Perintah Kawalan Harga Dan Antipencatutan (Penetapan Harga Maksimum)"Harga makslimum yang ditetapkan bagi barangan harga terkawal ialah harga borong RM2.77 sen sekilogram  dan harga runcit RM2.85 sen sekilogram," kata Affendi. Peniaga terbabit menjelaskan kompaun yang dikenakan.

(Kompaun serta-merta, jual gula pasir melebihi harga maksimum)


SKMM, META tingkat kerjasama pemantauan laman Facebook

KUALA LUMPUR, 22 Mei- Kerjasama erat diperkasakan antara Suruhanjaya Komunikasi dan Multimedia Malaysia (SKMM) dengan pihak pengurusan platform META bagi mengekang penularan kegiatan menyalahi undang-undang di laman Facebook. Menteri Komunikasi dan Digital, Fahmi Fadzil berkata antara perkara yang dibincangkan untuk diselesaikan ialah isu perjudian dalam talian."Isunya adalah di pihak Facebook, Meta. Saya telah banyak kali mengangkat sama ada perjudian dalam talian ataupun penipuan (scam) yang dipamerkan melalui iklan-iklan di Facebook.Menurut beliau pihak SKMM telah bertemu dengan pengurusan META pada minggu lalu."Satu penjelasan telah diminta kerjasama yang lebih erat kita harapkan dalam usaha mengekang penularan laman web atau 'pages' dalam Facebook yang boleh terlibat dalam kegiatan idak dibenarkan," kata Fahmi ketika ditemui pemberita selepas majlis Rumah Terbuka Aidilfitri dan Ulang Tahun ke-56 Pertubuhan Berita Nasional Malaysia (Bernama) di sini.

(Fahmi Fadzil (empat, kanan) bersama Roslan Ariffin (tiga, kanan) memotong kek dan pulut kuning pada Majlis Rumah Terbuka Aidilfitri dan Sambutan Ulang Tahun Bernama ke-56/BERNAMA)


Jenazah Ag Askandar dibawa turun ke Kathmandu pada Selasa - Armizan

PUTRAJAYA, 22 Mei- Jenazah warganegara Malaysia yang terkorban semasa pendakian Gunung Everest, Leftenan Kolonel (PA) Ag Askandar dijangka akan dibawa turun dari 'Base Camp' ke Kathmandu pada Selasa.Perkara berkenaan disahkan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali, hari ini menerusi satu kenyataan.Armizan sebelum itu telah mengadakan sidang video bersama Setiausaha Bahagian Konsular Kementerian Luar Negara, Datuk Mohammad Ali Selamat dan pegawai Kedutaan Malaysia di Kathmandu, Mohd Fazle Abu Hasan.Sidang video itu membincangkan tentang perkembangan terkini berhubung prosedur membawa pulang jenazah ke tanah air."Terkini, saya dimaklumkan bahawa pasukan sherpa dijangka membawa turun jenazah dari 'Camp 4' ke 'Base Camp' pada pukul 2.00 petang (waktu tempatan) hari ini. Pihak kedutaan juga memaklumkan bahawa jenazah Lt. Kol (PA) Ag Askandar dijangka akan dibawa turun dari 'Base Camp' ke Kathmandu pada keesokan hari apabila keadaan cuaca mengizinkan," kata kenyataan itu.

Tambah Armizan, Ketua Menteri Sabah, Datuk Seri Panglima Hajiji Noor turut menyatakan komitmen dalam membantu urusan tersebut sekali gus menunaikan hasrat keluarga untuk mengebumikan jenazah di kampung halamannya di Papar, Sabah."Ketua Menteri Sabah memberikan komitmen bahawa Kerajaan Negeri akan membantu menampung kos tambahan yang diperlukan di luar tanggungan insurans bagi pengurusan jenazah Allahyarham Lt. Kol (PA) Ag Askandar untuk memastikan jenazah dapat dikebumikan di kampung halaman di Papar, Sabah sebagaimana hasrat ahli keluarga.

Begitu juga Parti Gagasan Rakyat Sabah (PGRS) telah menyalurkan sumbangan untuk tujuan menambah tanggungan kos pengurusan," kata kenyataan itu.Dalam pada itu, pihaknya turut mengalu-alukan mana-mana pihak yang berhasrat untuk menyalurkan sumbangan, boleh berbuat demikian melalui Yayasan Kebajikan Sabah (YKS).


SPA komited capai dasar 1% golongan OKU dalam perkhidmatan awam

PUTRAJAYA, 22 Mei- Suruhanjaya Perkhidmatan Awam (SPA) sedang dalam usaha mencapai dasar 1% peluang pekerjaan dalam perkhidmatan awam kepada golongan Orang Kurang Upaya (OKU).

Menurut Pengerusinya, Tan Sri Zainal Rahim Seman bagi memastikan usaha itu dapat dipenuhi tumpuan diberi kepada penugasan mereka di dalam pejabat.Kita masih cuba untuk mencapai tahap itu. Kita kena ingat, ada lagi suruhanjaya yang lain juga, memainkan peranan untuk lantikan contohnya Suruhanjaya Perkhidmatan Pelajaran (SPP), Suruhanjaya Polis, Majlis Angkatan Tentera Malaysia dan juga suruhanjaya di negeri, Pihak Berkuasa Tempatan (PBT), masing-masing ada," kata Zainal kepada media hari ini, di sini.

Tambah Zainal, pihaknya sentiasa memberi peluang kepada golongan itu selain mereka juga harus mempunyai syarat-syarat yang diperlukan skim berkenaan.


Model dwirangkaian tamatkan unsur monopoli rangkaian 5G

KUALA LUMPUR, 22 Mei- Model dwirangkaian mengambil kira kemampanan ekosistem industri telekomunikasi di Malaysia sekali gus menamatkan unsur monopoli yang sering dikaitkan dengan Digital Nasional Berhad (DNB).Timbalan Menteri Komunikasi dan Digital, Teo Ni Ching berkata, dua rangkaian 5G di Malaysia kelak akan dibangunkan dan diurus tadbir oleh dua entiti."Entiti A meneruskan pelaksanaan rangkaian 5G oleh DNB melangkaui 80% liputan 5G di kawasan berpenduduk; manakala entiti B membangunkan rangkaian 5G kedua setelah mendapat penguntukan spektrum 5G daripada SKMM. "Ini bermakna rangkaian 5G sedia ada yang dibangunkan oleh DNB masih kekal dan menjadi salah satu daripada dua rangkaian 5G negara. Kontrak-kontrak sedia ada yang telah ditandatangani DNB juga masih diteruskan."Bagaimanapun, sebahagian daripada kontrak tersebut mungkin perlu dirunding semula bagi memastikan terma-terma dan syarat-syarat yang termaktub adalah selari dengan peralihan dasar pelaksanaan rangkaian 5G di Malaysia," kata Teo ketika menjawab pertanyaan wakil Ledang, Syed Ibrahim Syed Noh semasa sesi soal jawab di Dewan Rakyat di sini.Tambahnya komposisi bagi entiti A dan entiti B masih belum ditentukan.Fokus utama ketika ini ialah mencapai 80% liputan 5G di kawasan berpenduduk menjelang penghujung 2023.Proses perbincangan dan rundingan dalam penentuan entiti A dan entiti B akan berjalan serentak.

(Teo Ni Ching ketika menjawab pertanyaan wakil Ledang, Syed Ibrahim Syed Noh semasa sesi soal jawab di Dewan Rakyat)

Menyentuh mengenai Program eUsahawan yang disediakan Perbadanan Ekonomi Digital Malaysia (MDEC) berupaya membina budaya lebih inklusif ke arah penggunaan teknologi digital.

Timbalan Menteri Komunikasi dan Digital, Teo Nie Ching berkata program itu juga menyokong pembangunan kemahiran keusahawanan digital terutama dalam bidang pemasaran digital dan e-dagang. "Program eUsahawan menyediakan pelbagai latihan peningkatan kemahiran digital yang dilaksanakan secara dalam talian dan fizikal kepada usahawan dan peniaga kecil tempatan di seluruh Malaysia. Modul program itu juga telah diintegrasi dalam silibus mata pelajaran di lebih daripada 35 institusi pengajian tinggi dan TVET serta menjadi sumber pembelajaran di lebih 550 pusat pengajian seluruh Malaysia," beliau berkata demikian dalam sesi soal jawab sidang Dewan Rakyat.Menurut Teo MDEC menawarkan beberapa modul latihan program eUsahawan sejak 2015 seperti eUsahawan Fundamental berkaitan latihan asas keusahawan digital, merangkumi pengurusan perniagaan, keusahawanan, pendigitalan dan pemasaran digital.Mulai tahun latihan eUsahawan Modular diperkenalkan bagi menawarkan latihan terperinci berkaitan pengurusan, pemasaran dan penggunaan teknologi.Termasuk Strategi Model Perniagaan, Pembangunan Kandungan Kreatif, Penggunaan Platform Media Sosial dan Pengurusan Platform e-Dagang.


Patuhi peraturan, jalankan tugas penjawat awam sebaiknya - SPA

PUTRAJAYA, 22 Mei- Seramai 591 penjawat awam dikenakan tindakan tatatertib atas pelbagai kesalahan tahun lalu.Menurut Pengerusi Suruhanjaya Perkhidmatan Awam (SPA), Tan Sri Zainal Rahim Seman, 51 orang telah dikenakan tindakan tatatertib, 28 orang ditahan kerja dan 14 orang digantung kerja, selain 498 orang membuat rayuan tatatertib. Jelasnya, kesalahan yang sering dilakukan adalah gagal hadir bertugas."Kesalahan yang dikesan paling ramai adalah melibatkan kegagalan untuk hadir bertugas atau ponteng. Ada kes yang satu hari, dua hari, tujuh hari dan berpuluh hari juga ada. Jadi, perkara seperti ini tidak wajib atau tidak patut berlaku dalam perkhidmatan awam.Kita telah pun dibekalkan dengan tatakelola untuk kita hadir bertugas. Maka, saya menyeru patuhilah peraturan-peraturan yang telah ditetapkan," kata Zainal kepada media pada Majlis SPA bersama media, di sini.

(Pengerusi SPA, Tan Sri Zainal Rahim Seman ditemui media di Putrajaya, hari ini)

Jelasnya, penjawat awam tidak akan terlepas dari hukuman jika melanggar peraturan dan SPA akan bertindak selepas kes dibawa oleh ketua jabatan atau lembaga tatatertib setiap kementerian dan jabatan.Tahun lalu, seramai 83 orang dikenakan tindakan tatatertib, 39 orang ditahan kerja, 10 orang digantung kerja manakala rayuan tatatertib membabitkan 314 orang.